Isaya 42 | Bbaibbele lili a Intaneti | Bbaibbele lya Busanduluzi Bwanyika Mpya\nMubelesi wa Leza amulimo wakwe (1-9)\n‘Jehova ndezina lyangu’ (8)\nLwiimbo lupya lwakutembaula Jehova (10-17)\nBana Israyeli mboofwu alimwi mbasinkematwi (18-25)\n42 Amubone! Mubelesi wangu+ ngondigwasya! Musale wangu,+ ooyo ngondikkomanina!+ Ndabikka muuya wangu mulinguwe;+Uyooleta bululami kumasi.+ 2 Takoongololi pe nokuba koompolola ajwi lyakwe,Alimwi takalekeli kuti jwi lyakwe limvwugwe munzila.+ 3 Takatyoli tete lipwayikide,Alimwi takakazimi katambo kalambe kasuka busi.+ Uyooleta bululami cakusyomeka.+ 4 Mumuni wakwe taukazimi pe alimwi takapwaigwi kusikila mane akabikke bululami munyika;+Alimwi nsumbu zinakuujisi kulindila mulawo wakwe.* 5 Mboobu mbwaamba Leza mwini-mwini, Jehova,Mulengi wamajulu alimwi Ooyo Mupati wakaatandabula,+Ooyo wakayala nyika azintu zizwa mulinjiyo,+Ooyo uupa muya kubantu bakkala alinjiyo+Alimwi amuuya kulibaabo beendeenda alinjiyo:+ 6 “Mebo, nde Jehova, ndakwiita mubululami;Ndakujata kujanza. Ndiyookukwabilila akukupa kuba cizuminano kubantu+Kuba mbuli mumuni wamasi,+ 7 Kutegwa ukajalule meso aaboofwu,+Ukagwisye mwaange uuli muntolongo yaansiAkugwisya baabo bakkede mumudima muntolongo.+ 8 Ndime Jehova. Eeli ndezina lyangu;Bulemu bwangu tandibupi umbi pe,*Akwalo kutembaulwa kwangu tandikupi zikozyanyo zibezedwe.+ 9 Amubone, zintu zyakusaanguna zyacitika;Lino ndaambilizya zintu zipya. Kazitanacitika, ndilamwaambila kujatikizya nzizyo.”+ 10 Amwiimbile Jehova lwiimbo lupya,+Amumutembaule kuzwa kumagolelo aanyika,+Nywebo nomuselemukila kulwizi akuli zyoonse eezyo zili mumo,Nywebo nonsumbu andinywe nomukkala mulinzizyo.+ 11 Nkanda aminzi yanjiyo azyoongolole,+Inkambi mobakkala bana Kedara.+ Aabo bakkala mumwala aboongolole cakukondwa;Aboompolole kuzwa atala aazilundu. 12 Abamupe bulemu JehovaAkwaambilizya ntembauzyo zyakwe munsumbu.+ 13 Jehova uyakuunka mbuli muntu singuzu.+ Uyoobusya busungu bwakwe mbuli sikalumamba.+ Uyakoompolola, inzya uyakoongolola loongololo lwankondo;Uyootondezya kuti ngusinguzu kapati kwiinda basinkondonyina.+ 14 “Ndaluumwine kwaciindi cilamfwu. Ndaluumwine alimwi ndalikulilesya. Mbubonya mbuli mukaintu uutumbuka,Ndiyootongela, ndiyoofwekemba akumaninwa muya aciindi nciconya. 15 Ndiyoonyonyoona malundu atulundu-lunduAlimwi ndiyoopa kuti zimena mpawo zyoonse ziyume. Ndiyoosandula milonga kuba nsumbu*Akupa kuti mazyiba aajisi matete ayuminine.+ 16 Ndiyoopa kuti boofwu beende munzila njobatazyi+Akubapa kweenda munzila nzyobatazyibide.+ Ndiyoosandula mudima uuli kumbele lyabo kuba mumuni+Anyika yamaguguunya kuti iyalane.+ Eezyi nzyezintu nzyondiyoobacitila, alimwi tandikabalekelezyi pe.” 17 Bayootandwa akujolwa, eelyo bayoogunwa kapati,Aabo basyoma zikozyanyo zibezedwe,Aabo baambila zikozyanyo zifwulidwe kuti: “Ndinywe baleza besu.”+ 18 Amuswiilile, nywebo nobasinkematwi;Amulange mubone, nywebo noboofwu.+ 19 Ino nguni woofweede kunze lyamubelesi wangu,Ino nguni uusinkide matwi mbuli mutumwa wangu? Ino nguni woofweede mbuli yooyo uulumbulwa?Nguni woofweede mbuli mubelesi wa Jehova,+ 20 Yebo ubona zintu zinji, pele topakamani pe. Usinkula matwi aako, pele toswiilili pe.+ 21 Akaambo kabululami bwakwe,Jehova camubotela kuti asumpule mulawo* akuupa kuti ulemekwe. 22 Pele aaba mbantu bakabbidwa akusaalwa;+Boonse balisinkilidwe mumalindi, alimwi balisisidwe muntolongo.+ Babbidwa kakunyina uubavwuna,+Alimwi basaalwa kakunyina waamba kuti: “Kobajola!” 23 Ino nguni akati kanu uutiimvwe makani aaya? Nguni uutiibikkile maano akuswiilila kutegwa azyibe ziboola kumbele? 24 Ino nguni wamwaaba Jakobo kuti asaalweAkwaaba Israyeli kubabbi? Sena tali Jehova, ooyo ngotwabisyila? Bakakaka kweenda munzila zyakwe,Alimwi tiibakatobela mulawo* wakwe.+ 25 Aboobo wakazumanana kumupoomweda kunyema kwakwe,Bukali bwakwe ankondo iibbebbede.+ Mabangabanga aamulilo wankondo akamuumpa koonse-koonse, pele tanaakabikkila maano.+ Akazumanana kumuvwilimina, pele kunyina naakabikka moyo wakwe kumakani aaya.+\n^ Naa “malailile aakwe.”\n^ Naa “Tandizumizyi bulemu bwangu kuunka kuluumbi.”\n^ Naa “nyika iili kumbali aalwizi.”


Na twacana Mwaana Ndyetutoshimikila\nNa Mwaana Ngowakumbula\nNa mwaana ngowakumbula, tulyeelete kumwiipusha na bashali bakwe mpobali. Ici cilatondesha bulemu mukwiinga ngomutwi. (Tusi. 6:20) Na mwaana watulwiita ayi amunjile, tulyeelete kukaka. Na bashali bakwe tabapo, tulyeelete kusaako ciindi cimwi.\nNa mwaana ngumunene, mpashi ucite myaaka mbuli 16 kushika ku 19, inga caba kabotu kutaanguna kusenga bashali bakwe. Na tabapo, inga twamwiipusha na bashali bakwe balamusuminisha kulisalila shakubelenga. Na balamusuminisha, inga twamupa cakwaabila alimwi akumutondesha jw.org na kacikonsheka.\nNa twaboolelaako kumwanike wakatondesha ayi ulisuni kwiiya, tulyeelete kubonana abashali bakwe. Ici inga catucafwa kubasansulwita mulandu ngotwesita akubatondesha makani abotu alimwi ashomeka acanika muBaibo eenga acafwa mikwashi. (Kulu. 119:86, 138) Kutondesha bulemu alimwi akubabikila maano bashali shilaakupa bumboni bubotu bweenga bwatucafwa kubashimikila makani abotu abalo.—1 Pita 2:12.


Luka 1 MMJL - Kuli ulemekwa Teyofilasi, nikuba ati - Bible Search\n1Kuli ulemekwa Teyofilasi, nikuba ati bantu banji banji bakasoleka kulemba makani aashintu shesho shakacitika akati kesu, 2bakalemba kwiingainya umbutwakashimwinwa ubakamboni bakabona shintu shesho kuhwa kumakancilo, ulimwi bakaakukambauka wezo Mulumbe. 3Inzho uulemekwa Teyofilasi, shintu shoonse sheshi ndakashibuzhabuzha kabotu kabotu mbuli mbushilungene lungene kuhwa ciindi nishakakanka kucitika, ubobo ndazanda ati nshilembe. 4Ndacita bobo kwaamba uzhibe lushinizho mutwaambo toonse ntuwakayiishiwa.\nKuzhalwa kwa Johani kwaambilizhiwa\n5Kuciindi mwami Heloda naakaakulela cishi ca Judaya, kakuli mupaizhi wakaakutewa ati Zakaliya, kali wa mukabunga kabapaizhi kana Abija. Zakaliya katwele mukaintu uutewa ati Lizabeti wamukowa waka Aloni. 6Boonse bobile kabali bantu bateelela Leza, kabeenda mumalailile ukucilila Milawo ya Leza yoonse. 7Pele kabaina mwana, nkaambo Lizabeti katazhali ulimwi boonse bobile kabali bacembele.\n8Bumwi buzuba, Zakaliya kali muŋanda ya Leza kucita mulimo wakwe wabupaizhi, nkaambo kabuli bulizhi bwankamu yakwe. 9Inzho kwiingainya uciyanza ca bapaizhi, bakasala Zakaliya kwaamba abe nguuya muŋanda ya Leza kutenta tununcilizho mubusena busalala. 10Inkamu ya bantu keesheele ansengwe ilakomba ciindi Zakaliya naakaakutenta tununcilizho. 11Ngoonaawo Zakaliya wakabona anjelo wa Mwami, ulizhimine kuluya lwacilyo lwa cipaililo aakaakutentelwa tununcilizho. 12Ceci cakamuzhinga Zakaliya, ulimwi wakatiya cini cini. 13Pele anjelo wakamwaambila ati, “Utatiyi Zakaliya! Leza wateelela kukomba kwako, mwinako Lizabeti ulakakuzhalila mwana mweembezhi wezo nguukaaulika ati Johani. 14Kulakaba kubotelwa ukutangala cini cini, ubantu banji banji balakabotelwa ukaambo kakuzhalwa kwakwe! 15Wezu mwana ulakaba mulemu kubushu bwa Leza, ulimwi takanwi waini pe, nishiba shimwi shikola, ulakakwata insana sha Moza Usalala kacili mwifwu lyakabaina. 16Wezu muntu ulakacita kwaamba ba Izilaili banji banji bazhoce ku Mwami Leza wabo. 17Inzho Johani nguukaasololela Mwami Jeso, ulimwi ulakaakukwete insana sha Moza shili ukoya shaakaakukwete mushinshimi Elija. Ulakaleta kuteelezhanya akati kabana ubamaushabo, ulakalulamika bantu bataluleme kwaamba babe umizeezo mibotu, ulakacita bantu ba Mwami kwaamba balibambile.” 18Zakaliya wakamubuzha anjelo ati, “No ndazhiba buti ati nciwaamba cilakacitika? Nkaambo ndakomena, aze mwinangu mucembele.”\n19Anjelo wakamwiingula ati, “Ndime Gabuliyele! Mutwanga wa Leza uuzhima kubushu bwakwe ciindi coonse. Wantuma kwaamba nzhize nkwaambile aza makani. 20Inzho ulaba shicintaamba, ubobo tuukwaamba kushicila sheshi shintu shikacitice nkaambo wiina kwaashoma mazwi angu aza akaacitika kuciindi ceelele.”\n21Kuciindi ceco bantu kabamulindila Zakaliya, bakakanka kubuzhanya ati, “No nkaambonzhi wamuka kuhwa muŋanda ya Leza?” 22Naakamuhwa, wakakacilwa kwaamba, wakakanka kutambaika matashi cakutaamba linji, ubobo bantu bakashimpicila kuzhiba ati wabona cilengaano muŋanda ya Leza.\n23Bulizhi bwakwe bwakusebeza muŋanda ya Leza nibwakamana, Zakaliya wakaya kwakwe. 24Inzho nikwakaita mazuba, Lizabeti wakamita, amane wakaliseseka kubantu kwa myezhi yosanwe, 25ulaamba ati, “Inzho Mwami wamfwila luse nkaambo wantaba, wankusha insoni kubantu!”\nAnjelo Gabuliyele waamba Kuzhalwa kwa Jeso\n26Nikwakaita mwezhi iili cisambomwi yakumita kwa Lizabeti, Leza wakatuma anjelo Gabuliyele kuya ku Nazaleta mucishi ca Galilaya. 27Wakamutuma kunakalindu wakaakuseselwe kumulombwana uutewa ati Jasefwa waluhubo lwa Devidi, izhina lyanakalindu wezo kali Maliya. 28Anjelo wakeza kwakwe wamwaambila ati, “Uwe umulonjezhe, Mwami Leza abe aze.” 29Maliya naakaateelela aza mazwi wakazhingwa cinicini, wakalibuzha umonzo wakwe ati, “Anu nkwaanzha kuli buti koku?” 30Inzho anjelo wakamwaambila ati, “Utatiyi Maliya, Mwami Leza wakufwila luse. 31Bona, ulakamita ukuzhala mwana mweembezhi, ulakamuulika izhina lya Jeso. 32Ulakaba mulemu, ulakaakutewa ati mwanakwe Namakungwe Mutalabala. Mwami Leza ulakamupa bwami buli ukoya mbwaakaakubele Devidi ushi, 33ulakaba muleli wamushobo wa Izilaili shikwense uushikwense, bulelo bwakwe tabukamana!”\n35Anjelo wakamwiingula ati, “Moza Usalala ulakeza alyuuwe, iinsana sha Leza wamwizeulu shilakakuhumba. Wezo nguukaazhala Uusalala ulakaakutewa ati Mwanakwe Leza. 36Sa ulamuzhibaluka Lizabeti musazhinoko welya ngubakaakwaamba ati tazhali? Inzho ulimishi mwana mweembezhi umbucembele bwakwe. Mwezhi weno ngwacisambomwi. 37Nkaambo kwiina cikaka kwa Leza.”\n38Maliya wakaamba ati, “Ume ndimuzhice wa Mwami, acibe kwangu mbubona mbuwaamba.” Ngoonaawo anjelo wakamushiya.\n39Kwiite mazuba mashoonto, Maliya wakabweza lweendo cakubindaana kuya kumunzhi uuli mumapili mucishi ca Judaya. 40Wakaya kunjila muŋanda yaka Zakaliya, wakamwaanzha Lizabeti. 41Inzho Lizabeti nakateelela kwaanzha kwa Maliya, mwana wakaakuli mwifwu lyakwe, wakasamba cakubotelwa. Ngoonaawo Lizabeti wakeendelezhewa uMoza Usalala, 42wakapozomoka ati, “Ulikwete coolwe uwe akati kabakaintu boonse, umwana ngukaazhala ulikwete coolwe! 43Anu ndime ni iinkonzha kuswayiwa kwa baina Mwami wangu? 44Mbuwaŋanzhizha bulyo, aze mwana uuli mwifwu wasamba cakubotelwa. 45Ulikwete coolwe nkaambo wakashoma ati, makani aLeza nguwakaambilwa alishinizhe alakacitika.”\n“Ndakulumba Mwami mumonzo wangu.\n47Moza wabotelwa cini cini nkaambo ka Leza mufwutuli wangu,\n48ukuti wazhibaluka kulicesha kwangu, ume ndimuzhice wakwe.\nInzho mazhalane oonse alakenta ati, uuli coolwe,\n50Wakatondezha luse kubantu boonse bamulemeka, kukancila kwizhalane limwi kushicila kuli limwi.\n51Wakacita shintu shizoosha iitashi lyakwe, ukwaandaanya bantu bakwete mizeezo yamatunta mumyonzo yabo.\n52Wabakusha baleli bashinsana mushuuna shabo ukusumpula balibonzha.\n54Wacibamba cishomezho ncaakashomezha kuli bashaakale besu,\n55Wazhibaluka kuba shiluse kwa shaakale wesu Abulahamu\nukulunungu lwakwe luzhiza shikwense ushikwense.”\n56Maliya wakakala uLizabeti kwamyezhi iitiikabe yotatwe, amane wakapiluka kwakwe.\n57Ciindi nicakashika caka Lizabeti cakutumbuka, wakazhala mwana mweembezhi. 58Bashimukobonina ubasazhiina nibakateelela Mwami mbwaakatondezha luse kwa Lizabeti, boonse bakasecelela antoomwi.\n59Inzho mwana naakakwanya mazuba aali lusele, bakeza kwaamba bamupalule. Kabazanda kumuulika izhina lya ushi, ati ngu Zakaliya. 60Pele baina wakaamba ati, “Peepe! Izhina lyakwe ngu Johani.”\n63Ngoonaawo Zakaliya wakalomba shakulembela kwiita mukutambaika matashi amane walemba ati, izhina lyakwe ngu Johani. Awo bantu boonse bakazhingwa. 64Mbwaakamanina bulyo kulemba, Zakaliya wakakanka kwaamba ulimwi ukutembaula Leza. 65Beenzhiina boonse bakatiya cini cini, umakani aza akayeempuwo mucishi coonse ca maapili aa Judaya. 66Boonse babo bakateelela sheshi shintu bakashibika kumyonzo yabo, bakaabuzhanya ati, “Anu wezu mwana ulakaba muntu uuli buti?” Nkaambo cakalibonya kwaamba ati, insana sha Leza kashili aze.\nKushinshima kwa Zakaliya\n67Zakaliya ushi Johani, wakeendelezhewa uMoza Usalala, wakashinshima ati,\n69Wakatupa mufwutuli shinsana kwiza kutufwutula, wakahwa mulunungu lwaka Devidi.\n70Umbona mbwaakaamba kwiita mubashinshimi bakwe bakalekale basalala.\n71Wakaamba ati, ulakatufwutula kuhwa mumatashi aabashinkondonokwesu, ubabo batuswile.\n72Wakaamba ati ulakabacitila luse baushesu bakalekale, ulimwi takaluba cihuminano cakwe cisalala.\n73Ncakapinga kumuzhali wesu Abulahamu, ukutushomezha ati,\n74ulaatuhuna kumatashi aabashinkondonokwesu kwaamba tukamusebezele cakubula bukandu,\n75ukweenda cabusalazhi ubululami, kwaamba tube basalazhi ubalulami kumazuba oonse aabumi bwesu.\n76Uwe umwanangu ulakatewa ati, mushinshimi wa Namakungwe Mutalabala, ulakasololela Mwami kumululamicile inzhila yakwe.\n77Ulakazhibya bantu bakwe kwaamba balakafwutulwa ukulecelelwa shibi shabo.\n79ulakamunicila bantu boonse bashite mumushinze umucinhule ca lufwu, ukutusololela muluumuno.”\n80Inzho Johani wakakomena kumubili uku Moza. Wakaakukala mulukula kushicila kubuzuba naakakanka milimo yakwe kubanabuleya mu Izilaili.


Leza Ulilibambilide Kumugwasya (Johane 6:44)\nLeza Ulilibambilide Kumugwasya\n“Kunyina muntu uukonzya kuboola kulindime ccita kuti wakwelwa a Taata wakandituma.”—JOHANE 6:44.\nIKAAMBO BAMWI NCOBADOONEKA: Bantu banji ibamusyoma Leza balimvwa kuba kulamfwu anguwe. Ba Christina baku Ireland balo ibakali kuunka kucikombelo mvwiki amvwiki bakaamba kuti: “Ndakali kumubona buyo kuti ngu Leza wakalenga zintu zyoonse. Pele tiindakamuzyi. Taakwe nondakalimvwa kuba acilongwe anguwe.”\nNCOLIYIISYA JWI LYA LEZA: Ciindi notulimvwa kusweeka, Jehova tatulekelezyi pe. Jesu wakapa cikozyanyo eeci kutondezya Leza mbwatulanganya: “Ino muyeeya buti? Ikuti muntu umwi kajisi mbelele zili mwaanda eelyo yomwe yasweeka, sena takoozisiya mumalundu eezyo zili makumi aali fwuka afwuka akuunka kuyooyandaula yeeyo yasweeka?” Ino eeci cituyiisya nzi? Cituyiisya kuti, “Mbubonya oobo, Taata uuli kujulu tayandi kuti umwi wabasyoonto aaba alobe.”—Matayo 18:12-14.\nUmwi “aumwi wabasyoonto aaba ” ulayandika kapati kuli Leza. Ino mbuti Leza ‘mbwayandaula yeeyo yasweeka’? Mbubonya mbuli lugwalo lwazubululwa kumatalikilo aacibalo, Jehova ulakwela bantu kuli nguwe.\nIno mbaani mazuba aano ibaswaya bantu mumaanda alimwi abanamaleya kutegwa babandike mulumbe wamu Bbaibbele uujatikizya Leza?\nAmulange-lange buyo Leza mbwaakabweza ntaamu yakukwela bantu basyomeka kulinguwe. Mumwaanda wamyaka wakusaanguna C.E., Leza wakatuma sikwiiya Munakristo Filipo kuti akayaanye sinkuta waku Etiyopiya akubandika ncobwakali kwaamba businsimi bwamu Bbaibbele mbwaakali kubala sinkuta. (Milimo 8:26-39) Mukuya kwaciindi, Leza wakalailila mwaapostolo Petro kuti aunke kuŋanda yasilutwe wabasikalumamba muna Roma uutegwa Koneliyo, walo iwakali kupaila akusolekesya kukomba Leza. (Milimo 10:1-48) Alimwi Leza wakalailila mwaapostolo Paulo ababelesinyina kuti baunke kumulonga iwakali kunze amunzi wa Filipo. Ookuya bakajana “mukombi wa Leza” wazina lya Lidiya alimwi “Jehova wakajalula moyo wakwe cakumaninina kuti abikkile maano.”—Milimo 16:9-15.\nMubukkale bumwi abumwi Jehova wakasinizya kuti bantu ibakali kumuyandaula bapegwa coolwe cakuti bamuzyibe. Ino mbaani mazuba aano baswaya bantu mumaanda alimwi abanamaleya kutegwa babandike mulumbe wamu Bbaibbele uujatikizya Leza? Banji balakonzya kwaamba kuti, “Bakamboni ba Jehova” mbabacita oobo. Aboobo amulibuzye kuti, ‘Sena Leza ubelesya mbabo kutegwa andigwasye?’ Tumukulwaizya kuti mupaile kuli Leza kutegwa amugwasye kuti mukutambule kusolekesya kwakwe kwakuti muswene kulinguwe. *\n^ par. 8 Kutegwa muzyibe zinji, amweebelele vidiyo yakuti Nkaambo Nzi Ncomweelede Kwiiya Bbaibbele? a www.jw.org.


Myeelwe 9 IBBAIB63 - Lino Jehova wakaambila Musa - Bible Search\nMyeelwe 8 Myeelwe 10\nBa-Israyeli mbubakalya Pasika munkanda\n1-Lino Jehova wakaambila Musa munkanda ya-Sinai mumwaka wabili wakuzwa munyika ya-Egepita, mumwezi mutaanzi, wati, 2-Bana ba-Israyeli balye ipobwe lya-Pasika kuciindi calyo ceelede. 3Mubuzuba bwakumi aane bwamwezi uno, kuciindi cagoko, amulye ipobwe kuciindi calyo ceelede, mbubonya mbuli milao yalyo yoonse ambeta zyalyo zyoonse. 4Mpoonya awo Musa wakaambila bana ba-Israyeli kuti balye Pasika. 5-Nkabela bakalya Pasika mumwezi mutaanzi, mubuzuba bwakumi aane bwamumwezi, ciindi cagoko, oko kunkanda ya-Sinai; mbubonya mbuli Jehova mbwaakalailila Musa mbubonya obo ba-Israyeli mbubakacita.\n6-Pele kakuli bamwi bantu ibakasofweede nkaambo kakuguma mutunta, aboobo bakakacilwa kulya Pasika mubuzuba obo, Aba bantu bakaswena kuli ba-Musa a-Aroni mubuzuba obo mbubonya, 7-bati, Tulisofweede nkaambo kakuguma mutunta; sa ncibotu kuti tukasigwe kuletela Jehova cituuzyo akati kabana ba-Israyeli kuciindi ceelede? 8-Nkabela Musa wakavuwa kuti, Amulindile, kuti mvwe na Jehova ulalailila buti aandinywe.\n9Lino Jehova wakaambila Musa kuti, 10Ambila bana ba-Israyeli kuti, Kufumbwa muntu akati kanu na akati kabana banu uusofweede nkaambo kamutunta, nanka uuli mulweendo, alye ipobwe lya-Pasika lya-Jehova. 11-Alye ipobwe mumwezi wabili, mubuzuba bwakumi aane bwamumwezi, kuciindi cagoko. Balilye azinkwa zitakwe bumena azisyu zilula. 12-Batasyaazyi imbutikwa mane kusikila cifumo pe, alimwi mutatyoli cifuwa neciba comwe. Babambe Pasika mbubonya mbuli milao yalyo yoonse. 13-Muntu uutasofweede uutali mulweendo, na wacelwa kulya ipobwe lya-Pasika, oyo muntu ulatandwa muciinga cakwe. Mbuli mbwaakacelwa kuleta cituuzyo ca-Jehova kuciindi ceelede, oyo muntu ulapegwa mulandu. 14-Nkabela na kuli mweenzu uukalakala akati kanu uuyanda kulya ipobwe lya-Pasika lyaJehova, alye mbubonya mbuli milao yalyo ambeta zyalyo, Kulaba mulao omwe buyo kubantu boor se, nebaba bazyalwa micusi nebaba bazwakule.\nIjoba lyakuvumbilila cikombelo\n15-Lino mubuzuba obo cikombelo necakayakwa, ijoba lyakavumbilila cikombelo, itente lyambunganino, nkabela kuciindi cagoko lyakali mbuli mulilo atala lyacikombelo mane kubucedo. 16-Mbucakabede lyoonse. Ijoba lyakali kucivumbilila isikati, acintu cibaanga mulilo masiku. 17-Nkabela kufumbwa ciindi ijoba nelyakaumbuluka kuzwa atala lyatente, bana ba-Israyeli bakalonga, alimwi ijoba mpolyakaboolela kukala, mpoonya awo ba-Israyeli mpobakayaka zilao zyabo. 18-Kumulomo wa-Jehova bana ba-Israyeli bakali kweenda, akumulomo wa-Jehova bakali kulyokezya. Mazuba oonse ijoba nelyakacikede acikombelo, bakacilikede abalo. 19Na ijoba lyakasyaala atala lyacikombelo mazuba manji, bana ba-Israyeli bakabamba imbeta zya-Jehova, kabateendi nee. 20-Alimwi cimwi ciindi ijoba lyakalikede atala lyacikombelo mazuba mace buyo; lino kumulomo waJehova bakalikede mumalabba, alimwi kumulomo wa-Jehova bakeenda. 21-Cimwi ciindi ijoba lyakakala kuzwa kumabbililo kusikila kubucedo, lino ijoba nelyakaumbuluka cifumofumo bakeenda, Alimwi na lyakasyaala buzuba boonse, isikati amasiku, kufumbwa ciindi nelyakaumbuluka bakatalika kweenda. 22-Kufumbwa ciindi, naaba mazuba obile nuuba mwezi naaba mazuba manji loko, ijoba nelyakakede atala lyacikombelo, bana ba-Israyeli bakalikede mumalabba aabo, kabateendi pe, Nelyakaumbuluka buyo bakeenda. 23-Kumulomo wa-Jehova bakayaka zilao zyabo, akumulomo wa-Jehova bakeenda. Bakabamba imbeta zya-Jehova, mbubonya mbuli Jehova mbwaakalailila kumulomo wa-Musa.


Kuba Acilongwe a Leza\nAMUBALE MU Abbey Abui Acholi Afrikaans Aja Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Damara Dangme Danish Dayak Ngaju Douala Drehu Dusun Dutch Efik English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Italian Italian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Norwegian Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Portuguese Sign Language Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Rarotongan Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Runyankore Russian Rutoro Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thai Sign Language Tigrinya Tiv Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Welsh Wichi Wolaita Yacouba Zande Zulu\nAmuzumanane Kuba Acilongwe Ciyumu a Jehova\n1, 2. Nkuli nkotukonzya kujana lukwabililo mazuba aano?\nAMWEEZYEEZYE kuti muyaabweenda munzila noiyanda kuwa mvwula mpati yaguwo. Kujulu kwasiya mbi makumbi, mvwula yatalika kulaba akuzuma. Mpoonya yatalika kwaapoomona. Mwasola kuyandaula busena bwakuyusila. Eelo kaka mwakkomana nomwajana busena bwakuyusila ibuli kabotu alimwi buyumu!\n2 Andiswe tuli mubukkale buli boobu mazuba aano. Zintu zicitika munyika ziyaabwiindila kubija. Ambweni mulibuzya kuti, ‘Nkuli nkondikonzya kujana lukwabililo?’ Sintembauzyo wamu Bbaibbele wakalemba kuti: “Ndilaambila Jehova kuti: ‘Yebo uli mayubilo amampangala aangu, Leza wangu ooyo ngondisyoma.’” (Intembauzyo 91:2) Masimpe, Jehova ulakonzya kutuvwuna kumapenzi eesu lino, alimwi utupa bulangizi butaliboteli kujatikizya ziboola kumbele.\n3. Mbuti mbotukonzya kupa kuti Jehova abe mayubilo eesu?\n3 Mbuti Jehova mbwakonzya kutukwabilila? Ulakonzya kutugwasya kuliyumya mumapenzi aali woonse aakonzya kutusikila, alimwi ulaanguzu zinji kapati kwiinda muntu uuli woonse uunga wayanda kutucita cibi. Nokuba kuti lino twacitikilwa cintu cimwi cibi, tulijisi lusyomo lwakuti Jehova uyakuzibambulula zintu kumbele. Bbaibbele litukulwaizya kuti: ‘Amuzumanane kukkala muluyando lwa Leza.’ (Juda 21) Tweelede kuzumanana kuba acilongwe ciyumu a Jehova kutegwa atugwasye muziindi zyamapenzi. Ino mbuti mbotukonzya kucita oobo?\nAMULUTAMBULE LUYANDO LWA LEZA\n4, 5. Ino mbuti Jehova mbwaatondezya kuti ulatuyanda?\n4 Kutegwa tuzumanane kuba acilongwe ciyumu a Jehova, tweelede kubona mbwatuyanda kapati walo. Amuyeeye buyo zintu zyoonse nzyaatucitila Jehova. Watupa nyika eeyi mbotu kapati akwiizuzya zintu zibotu kapati mbuli masamu, bwizu, zisyango alimwi abanyama. Alimwi watupa zyakulya zinona alimwi ameenda mabotu aakunywa. Kwiinda mu Bbaibbele, Jehova watuyiisya zina lyakwe alimwi abube bwakwe butaliboteli. Icipati kwiinda zyoonse, wakatondezya mbwatuyanda kwiinda mukutuma Mwanaakwe ngwayandisya, Jesu, kuti aboole aano aanyika kuzyikwaaba buumi bwakwe akaambo kandiswe. (Johane 3:16) Alimwi akaambo kacipaizyo eeci, tulijisi bulangizi butaliboteli bwabuumi butamani.\n5 Jehova wakabikka Bwami bwa Mesiya, nkokuti mfwulumende yakujulu eeyo lino-lino iiyakumana mapenzi oonse. Bwami oobo buyoosandula nyika eeyi kuba paradaiso, oomo bantu boonse mobanookkala muluumuno alukkomano lyoonse mane kukabe kutamani. (Intembauzyo 37:29) Nzila aimbi Jehova mbwaatondezya kuti ulatuyanda nkwiinda mukutuyiisya kupona buumi bubotu kapati lino. Kunze lyaboobo, watutamba kuti katupaila kulinguwe alimwi lyoonse ulaiswiilila mipailo yesu. Masimpe Jehova watondezya luyando lwakwe kuli umwi aumwi wesu.\n6. Ino ncinzi ncomweelede kucita akaambo kaluyando ndwaamutondezya Jehova?\n6 Ino ncinzi ncomweelede kucita akaambo kaluyando ndwaamutondezya Jehova? Amumutondezye kuti mulamulumba akaambo kazintu zyoonse nzyaamucitila. Cilausisya kuti bantu banji mazuba aano tabalumbi pe. Oobo mbocakabede aaciindi Jesu naakali anyika. Ciindi cimwi Jesu wakaponya basicinsenda ibali kkumi, pele omwe buyo nguwakamulumba. (Luka 17:12-17) Tuyanda kuba mbuli muntu ooyo iwakalumba Jesu. Tuyanda kuti katumulumba Jehova ciindi coonse.\n7. Ino Jehova tweelede kumuyanda kusika aali?\n7 Kuyungizya waawo, tweelede kutondezya kuti tulamuyanda Jehova. Jesu wakaambila basikwiiya bakwe kuti beelede kuyanda Jehova amoyo wabo woonse, abuumi bwabo boonse, alimwi amizeezo yabo yoonse. (Amubale Matayo 22:37.) Ino eeci caamba nzi?\n8, 9. Mbuti mbotukonzya kumutondezya Jehova kuti tulamuyanda?\n8 Sena tweelede kwaamba buyo amulomo kuti tulamuyanda Jehova? Peepe. Ikuti katumuyanda Jehova amoyo wesu woonse, abuumi bwesu boonse alimwi amizeezo yesu yoonse, tuyootondezya mbotumuyanda kwiinda muzintu nzyotucita. (Matayo 7:16-20) Cakusalazya Bbaibbele liyiisya kuti, ikuti katumuyanda Leza, nkokuti tunootobela milawo yakwe. Sena nciyumu kucita boobo? Peepe, nkaambo ‘milawo ya Jehova tiiminyi’ pe.—Amubale 1 Johane 5:3.\n9 Notumumvwida Jehova, tulakkomana akukkutila mubuumi. (Isaya 48:17, 18) Pele ino ncinzi cikonzya kutugwasya kuzumanana kuba acilongwe ciyumu a Jehova? Atubone bwiinguzi mumincali iitobela.\nAMUZUMANANE KUSWENA KULI JEHOVA\n10. Nkaambo nzi ncomweelede kuzumanana kwiiya zinji kujatikizya Jehova?\n10 Ino mbuti mbomwakaba mulongwe wa Jehova? Kwiinda mukwiiya Bbaibbele, mwamuzyiba kapati Jehova alimwi mwaba acilongwe anguwe. Cilongwe eeci cili mbuli mulilo ngomuyanda kuti uzumanane kuyaka. Mbubonya mulilo mbouyandika kusosela nkuni kutegwa uzumanane kuyaka, andinywe mweelede kuzumanana kwiiya zinji kujatikizya Jehova kutegwa cilongwe canu anguwe cizumanane kuyuma.—Tusimpi 2:1-5.\nMbubonya mulilo mbouyandika kusosela nkuni kuti utazimi, luyando ndomujisi kuli Jehova lweelede kuyumizyigwa lyoonse kuti luzumanane\n11. Ino nzyomwiiya mu Bbaibbele ziyoomupa kulimvwa buti?\n11 Nomuzumanana kwiiya Bbaibbele, munakwiiya twaambo tunji ituyoomunjila mumoyo. Amubone basikwiiya bamwi ba Jesu bobilo mbobakalimvwa ciindi Jesu naakabapanduluda businsimi bwamu Bbaibbele. Bakaamba kuti: “Sena myoyo yesu tiiyali kupya muzyamba zyesu ciindi naali kwaambaula andiswe munzila, anaali kutupandulwida Magwalo?”—Luka 24:32.\n12, 13. (a) Ino ncinzi cikonzya kucitika kuluyando ndotujisi kuli Leza? (b) Ino mbuti mbotukonzya kuzumanana kumuyanda Jehova?\n12 Mbubonya mboyakapya myoyo yabasikwiiya ciindi nobakaamvwisya Magwalo, andinywe mweelede kuti mwakapya moyo ciindi nomwakatalika kulimvwisya Bbaibbele. Eeci cakamugwasya kuti mumuzyibe Jehova akumuyanda. Masimpe tamuyandi kuti luyando oolu lumane.—Matayo 24:12.\n13 Mbokunga mwaba mulongwe wa Leza, mweelede kubeleka canguzu kuti muzumanane kuba acilongwe ciyumu anguwe. Mweelede kuzumanana kwiiya zinji kujatikizya nguwe alimwi a Jesu akukkala ansi kuyeeya nzyomwiiya alimwi ambomukonzya kuzibelesya mubuumi bwanu. (Johane 17:3) Nomubala naa kwiiya Bbaibbele, amulibuzye kuti: ‘Ino makani aaya andiyiisya nzi kujatikizya Jehova Leza? Nkaambo nzi ncondeelede kumuyanda amoyo wangu woonse alimwi abuumi bwangu boonse?’—1 Timoteyo 4:15.\n14. Ino mbuti mupailo mboutugwasya kuti tuzumanane kumuyanda kapati Jehova?\n14 Ciindi nomujisi mulongwe ngomumvwana limwi kapati, mulabandika anguwe lyoonse, alimwi eeci cipa kuti cilongwe canu cizumanane kuyuma. Mbubonya buyo, ciindi notwaambaula a Jehova lyoonse mumupailo, cipa kuti tuzumanane kumuyanda kapati. (Amubale 1 Batesalonika 5:17.) Mupailo ncipego citaliboteli kuzwa kuli Taateesu wakujulu. Lyoonse tweelede kwaambaula anguwe kuzwa ansi aamoyo. (Intembauzyo 62:8) Tatweelede kupaila mipailo yakupeta naa yakuswatila buya, pele tweelede kwaamba cini cili mumoyo wesu. Inzya, ikuti twazumanana kwiiya Bbaibbele akupaila kuzwa ansi aamoyo, tulazumanana kumuyanda kapati Jehova.\nKWAAMBILA BAMWI KUJATIKIZYA JEHOVA\n15, 16. Ino muubona buti mulimo wakukambauka?\n15 Acimbi ncotweelede kucita ikuti katuyanda kuzumanana kuba acilongwe ciyumu a Jehova, nkwaambila bamwi nzyotusyoma. Kwaambila bamwi kujatikizya Jehova ncoolwe cipati. (Luka 1:74) Alimwi ooyu mukuli Jesu ngwaakapa Banakristo bakasimpe boonse. Umwi aumwi wesu weelede kukambauka makani mabotu aa Bwami bwa Leza. Sena mwakatalika kale kucita oobo?—Matayo 24:14; 28:19, 20.\n16 Mwaapostolo Paulo wakali kuubona kuti ulayandika kapati mulimo wakukambauka; wakawaamba kuti ‘ndubono.’ (2 Bakorinto 4:7) Ikwaambila bamwi kujatikizya Jehova alimwi amakanze aakwe, ngomulimo uuyandika kapati kwiinda milimo iili yoonse njomukonzya kucita. Nenzila imwi njomukonzya kumubelekela Jehova, alimwi walo ulalumba kapati akaambo kazintu nzyomumucitila. (Bahebrayo 6:10) Kunze lyaboobo, kukambauka kulakonzya kumugwasya nywebo lwanu alimwi abaabo bamuswiilila nkaambo kupa kuti nywebo alimwi abamwi mukonzye kuswena kuli Jehova akuba aabulangizi bwabuumi butamani. (Amubale 1 Bakorinto 15:58.) Sena kuli mulimo umbi uukonzya kumukkomanisya kapati kwiinda mulimo ooyu?\n17. Nkaambo nzi mulimo wakukambauka ncoubindide kapati?\n17 Mulimo wakukambauka ulibindide kapati. Tweelede ‘kukambauka jwi akufwambaana kucita oobo cabusungu.’ (2 Timoteyo 4:2) Bantu beelede kumvwa makani aajatikizya Bwami bwa Leza. Bbaibbele lyaamba kuti: “Buzuba bupati bwa Jehova buli afwaafwi! Buli afwaafwi alimwi bulaboola cakufwambaana kapati!” Mamanino ‘taakoomuka pe!’ (Zefaniya 1:14; Habakuku 2:3) Inzya, lino-lino, Jehova ulainyonyoona nyika eeyi mbyaabi ya Saatani. Kacitanacitika eeci, bantu beelede kucenjezyegwa kutegwa bakonzye kusala kubelekela Jehova.\n18. Nkaambo nzi ncotweelede kukomba Jehova antoomwe a Banakristoma bakasimpe?\n18 Jehova uyanda kuti katumukomba antoomwe a Banakristoma bakasimpe. Bbaibbele lyaamba kuti: “Katubikkilana maano ikutegwa tukulwaizyanye kutondezya luyando akucita milimo mibotu, tutanooleki kuswaangana antoomwe, mbuli bamwi ibajisi ciyanza eeci, pele katukulwaizyanya umwi amweenzinyina, alimwi atuzumanane kucita boobo ikapati mbomubwene kuti buzuba bwaswena afwaafwi.” (Bahebrayo 10:24, 25) Tweelede kusoleka kusikila mpotugolela kujanika kumiswaangano yoonse. Miswaangano itupa coolwe cakukulwaizyanya alimwi akuyumizyanya.\n19. Ncinzi cikonzya kutugwasya kubayanda Banakristoma ibakwesu abacizyi?\n19 Ciindi nomujanika kumiswaangano, muyoojana balongwe babotu ibayoomugwasya kukomba Jehova. Muyoojana bakwesu abacizyi baindene-indene, ibasoleka canguzu kumukomba Jehova mbubonya mbuli ndinywe. Alimwi mbubonya mbuli ndinywe, abalo tabalondokede, aboobo balalubizya. Nobamulubizyila, amube bantu ibalibambilide kubalekelela. (Amubale Bakolose 3:13.) Lyoonse amubikkile maano kubube bubotu mbobajisi Banakristonyoko ibakwesu abacizyi, nkaambo ikucita boobo kuyoomugwasya kubayanda alimwi akuzumanana kuyumya cilongwe canu a Jehova.\n20, 21. Ino “buumi bwini-bwini” ninzi?\n20 Jehova uyanda kuti balongwe bakwe boonse babe abuumi bubotu kapati ibutanabwenwe mubuumi bwabo boonse. Bbaibbele lituyiisya kuti buumi mbotuyakupona kumbele bunakwiindene kapati abuumi mbotupona mazuba aano.\nJehova uyanda kuti mukapone “buumi bwini-bwini.” Sena nywebo mulayanda?\n21 Kumbele, tuyakupona mane kukabe kutamani, ikutali kupona buyo myaka iili 70 naa 80 pe. Tuyakuba ‘abuumi butamani’ katulondokede, muluumuno alimwi alukkomano muparadaiso iitaliboteli. Oobo mbobuumi Bbaibbele mbolyaamba kuti “buumi bwini-bwini.” Jehova utusyomezya kutupa buumi oobu bwini-bwini, pele tweelede kucita kufwumbwa ncotukonzya kucita lino kutegwa ‘tubujatisye.’—1 Timoteyo 6:12, 19.\n22. (a) Mbuti mbotukonzya ‘kubujatisya buumi bwini-bwini’? (b) Nkaambo nzi ncotutakonzyi kububelekela buumi butamani?\n22 Mbuti mbotukonzya ‘kubujatisya buumi bwini-bwini’? Tweelede ‘kucita zibotu’ alimwi ‘akubeleka milimo mibotu minji.’ (1 Timoteyo 6:18) Eeci caamba kuti tweelede kuzicita nzyotwiiya mu Bbaibbele. Mubwini kujana buumi bwini-bwini takuyeeme amilimo yesu pe. Tatukonzyi kujana buumi butamani akaambo kakububelekela buya pe. Buumi butamani ncipego cizwa kuli Jehova ncabapa babelesi bakwe basyomeka, calo icitondezya ‘luzyalo lwakwe.’ (Baroma 5:15) Masimpe Taateesu wakujulu uliyandide kapati kubapa cipego eeci babelesi bakwe ibasyomeka.\n23. Nkaambo nzi ncomweelede kusala kabotu lino?\n23 Amulibuzye kuti, ‘Sena ndikomba Leza munzila njayanda?’ Ikuti mwabona kuti muyandika kucinca, amucite oobo ndilyonya lino. Ciindi notulanga kuli Jehova alimwi akucita kufwumbwa ncotukonzya kutegwa tumumvwide, Jehova uyooba mayubilo eesu. Walo unoobakwabilila bantu bakwe ibasyomeka mumazuba aano aamamanino aanyika mbyaabi ya Saatani. Mpoonya Jehova uyoopa kuti tupone mu Paradaiso mane kukabe kutamani, mbubonya mbwaakasyomezya. Inzya, mulakonzya kuba abuumi bwini-bwini ikuti naa lino mwasala kabotu!\nKAAMBO KAMASIMPE 1: JEHOVA ULAMUYANDA\n“Leza wakaiyanda kapati nyika cakuti wakapa Mwanaakwe simuzyalwaalikke, kutegwa muntu uuli woonse uumusyoma atanyonyoonwi, pele abe abuumi butamani.”—Johane 3:16\nMbuti Jehova mbwatondezya kuti ulamuyanda?\nJehova mayubilo eesu. Ulakonzya kutulemununa mapenzi aatujisi lino.\nWatupa bulangizi bubotu kapati kujatikizya buumi bwakumbele.\nLeza uyakutupa buumi butamani mubukkale bubotu kapati. Tuyakuba aluumuno, lukkomano alimwi abuumi bwakutaciswa muparadaiso iitaliboteli.\nKAAMBO KAMASIMPE 2: JEHOVA UYANDA KUTI KAMUMUYANDA\n“Weelede kuyanda Jehova Leza wako amoyo wako woonse, abuumi bwako boonse alimwi amizeezo yako yoonse.”—Matayo 22:37\nIno luyando lwa Leza lumukulwaizya kucita nzi?\nAmulumbe akaambo kazintu zyoonse Leza nzyaamucitila.\nAmutondezye kuti mulamuyanda Leza kwiinda mukucita kuyanda kwakwe buzuba abuzuba.\nAmutobele milawo ya Leza.\nAmubeleke canguzu kucitila bamwi zintu zibotu.\nKAAMBO KAMASIMPE 3: AMUZUMANANE KUYUMYA CILONGWE CANU A JEHOVA\n‘Amuzumanane kukkala muluyando lwa Leza.’—Juda 21\nNcinzi ciyoomugwasya kuzumanana kuba acilongwe ciyumu a Jehova?\n1 Batesalonika 5:17\nMatayo 28:19, 20; 2 Timoteyo 4:2\nAmucite kufwumbwa ncomukonzya kutegwa mwaambile bamwi kujatikizya Bwami bwa Leza.\nAmuzumanane kwiiya kujatikizya Jehova.\nBahebrayo 10:24, 25\nKamujanika kumiswaangano lyoonse. Bakwesu abacizyi Banakristo bayoomugwasya kuba acilongwe ciyumu a Jehova.\nAmubaa Cilongwe a Jehova\nAmulibambile Lino Kuyoopona Munyika Mpya


“Mululami Uyookondwa Muli Jehova”—Intembauzyo 64:10\nAMUBALE MU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nBA DIANA bajisi myaka yakuzyalwa iinda ku 80. Balumi babo bakali kuciswa bulwazi bwakuluba (Alzheimer) alimwi bakakkala muŋanda mobalanganya bacembeede kwamyaka iili mbwiibede kabatanafwa. Kunze lyaboobo, bakali mubuumba akaambo kalufwu lwabana babo basankwa bobilo alimwi bakaliyumya kubulwazi bwakkansa yakunkolo mbobakajisi. Nokuba boobo, ciindi bantu bamumbungano yaba Diana nobakali kubabona ku Ŋanda ya Bwami naa mumulimo wamumuunda, bakali kubona kuti balikkomene lyoonse.\nBa John bakali balangizi beendeenda kwamyaka iinda ku 43. Bakali kuuyandisya kapati mulimo wabo, bwakali mbobuumi bwabo! Nokuba boobo, bakacileka kubeleka mulimo wabo wakweendeenda kutegwa balanganye munamukwasyi uuciswa, alimwi lino balabeleka mumbungano iili nkobakkala. Ciindi bantu ibakabazyi kaindi ba John nobaswaangana ambabo kumuswaangano wabbazu naa wacooko, balibonya kuti kunyina nobakacinca bube bwabo. Bacili alukkomano.\nNkaambo nzi ba Diana aba John ncobacijisi lukkomano? Mbuti muntu umwi uupengede mumizeezo alimwi akumubili mbwakonzya kuba alukkomano? Alimwi mbuti muntu uutacibeleki mulimo ngwayandisya kapati mbwakonzya kuzumanana kukkomana? Bbaibbele lilatwaambila mbocikonzyeka, lyaamba kuti: “Mululami uyookondwa muli Jehova.” (Int. 64:10) Tulakonzya kukamvwisya kaambo aaka kamasimpe kayandika kapati ikuti naa twacizyiba cipa kuba alukkomano alimwi acipa kutaba alukkomano.\nLUKKOMANO LWAKAINDI BUYO KASYOONTO\nCakutadooneka mulizyi kuti zintu zimwi zilaleta lukkomano lyoonse. Amuyeeye buyo kujatikizya musankwa amusimbi ibayandana kapati nobakwatana. Naa mbuti ikuba muzyali naa kutambula mikuli mumbunga? Zintu zili boobu ziletela lukkomano alimwi cakweelela, zintu zyamubuumi zili boobu zizwa kuli Jehova. Ngowakatalisya lukwatano, nguupa kuti kacikonzyeka kuzyalana alimwi nguupa mikuli kwiinda mumbungano ya Bunakristo.—Matl. 2:18, 22; Int. 127:3; 1Tim. 3:1.\nNokuba boobo, zintu zimwi iziletela lukkomano zilakonzya kuba zyakaindi buyo kasyoonto. Cuusisya ncakuti, umwi mulukwatano ulakonzya kuleka kusyomeka naa ulakonzya kufwa. (Ezk. 24:18; Hos. 3:1) Bana bamwi tabamvwidi bazyali alimwi a Leza, ambweni buya balakonzya kugusyigwa mumbungano. Bana ba Samuele tiibakamubelekela munzila iitambulika Jehova alimwi micito ya Davida yakamuletela mapenzi muŋanda yakwe mwini. (1Sam. 8:1-3; 2Sam. 12:11) Zintu zili boobu zileta buumba alimwi amapenzi. Masimpe tazituleteli lukkomano pe.\nMbubwenya buyo, mikuli yamulimo akati kabantu ba Leza ilakonzya kumana, ambweni akaambo kakuciswa-ciswa, mikuli yamukwasyi, naa kucinca kucitika mumbunga. Bunji bwabaabo ibali mubukkale oobu balazumina kuti balaluyeeya lukkomano oolo milimo yabo ndolwakali kubaletela.\nTulakonzya kubona caantangalala kuti lukkomano iluboola akaambo kazintu eezyo lulakonzya kuba lwakaindi buyo kasyoonto. Aboobo, sena kuli lukkomano lumwi, oolo ilutamani noliba leelyo bukkale nobwacinca? Inzya nkoluli, nkaambo Samuele, Davida alimwi abamwi bakazumanana kuba alukkomano luli mbolubede ciindi nobakali mumasunko.\nJesu wakalizyi bwini mbolubede lukkomano. Katanaba muntunsi kali kujulu, ciindi bukkale nobwakali kabotu, wakali “kukkomana kapati kumbele [lya Jehova] ciindi coonse.” (Tus. 8:30) Nokuba boobo, kali anyika zimwi ziindi wakali kuyaanya mapenzi manji. Pele, Jesu wakali kukkomana kucita kuyanda kwa Bausyi. (Joh. 4:34) Ino mbuti kujatikizya ciindi cikatazya kapati naakali afwaafwi kufwa? Tubala kuti: “Nkaambo akaambo kalukkomano ndwaakabikkilidwe kumbele wakaliyumya acisamu cakupenzyezya.” (Heb. 12:2) Aboobo tulijisi kaambo kabotu ncotweelede kutulanga-langa twaambo tobilo akati katwaambo ntwaakaamba Jesu kujatikizya lukkomano lwini-lwini.\nCiindi cimwi, basikwiiya ibali 70 bakapiluka kuli Jesu nobakamanizya mulimo wakukambauka. Bakalikkomene kapati akaambo kakuti bakacita milimo mipati, nokuba kutanda madaimona. Mpoonya Jesu wakabaambila kuti: “Mutakkomani akaambo kakuti myuuya ilamumvwida, pele amukkomane akaambo kakuti mazina aanu alembwa kujulu.” (Lk. 10:1-9, 17, 20) Masimpe, icakali kuyandika kapati kwiinda kukkomana akaambo kamukuli waalubazu umwi kwakali kukkomaninwa a Jehova. Wakali kuyoobayeeya basikwiiya aaba basyomeka, calo icakeelede kubapa kukkomana kapati.\nMubukkale bumwi alimwi, Jesu wakali kwaambaula kunkamu yabantu. Mukaintu umwi mu Juda wakaamba kuti banyina mwiiyi mubotu ooyu, Jesu, beelede kuti bakalikkomene kapati. Pele Jesu wakamululamika kwiinda mukumwaambila kuti: “Peepe, ibakkomene mbaabo baswiilila jwi lya Leza akucita ncolyaamba!” (Lk. 11:27, 28) Ikuba muzyali uukkomene ncintu cibotu kapati; nokuba boobo, kuba acilongwe a Jehova akaambo kakumumvwida nkaambo kapati ikapa kukkomana.\nMasimpe, ikuzyiba kuti Jehova ulatukkomanina nkakaambo kapati ikapa kukkomana mumoyo. Masunko, nokuba kuti taakkomanisyi, taakonzyi kucinca mbokali kamasimpe kaambo aaka. Muciindi caboobo, ikuliyumya cakusyomeka mumasunko nkuzunda kwalo ikupa kuba alukkomano mumoyo. (Rom. 5:3-5) Kuyungizya waawo, Jehova ulapa muuya wakwe kuli baabo ibamusyoma alimwi lukkomano ncibeela camucelo wamuuya. (Gal. 5:22) Eeci citugwasya kumvwisya kaambo lugwalo lwa Intembauzyo 64:10 cakweelela ncolwaambila kuti: “Mululami uyookondwa muli Jehova.”\nIno ncinzi cakagwasya ba John kuzumanana kukkomana kapati?\nEeci ncecapa kuti ba Diana aba John, ibaambwa musyule oomu, bacikonzye kuba alukkomano lutamani ciindi nobalwana bukkale bukatazya. Ba Diana bakaamba kuti: “Jehova ndamucita kuba mayubilo aangu, mbubwenya mwana mbwacita kubazyali bakwe.” Mbuti mbobabona kuti Leza ulabakkomanina? Bakayungizya kuti, “Ndilimvwa kuti wandilongezya kwiinda mukundipa nguzu zyakucikonzya kuzumanana kukambauka lyoonse kandikkomene.” Ba John, ibakazumanana kabali basungu mumulimo wakukambauka ciindi nowakamana mulimo wabo ngobakali kuyandisya kapati wakweendeenda, bakapandulula icakabagwasya kapati: “Kuzwa mu 1998 ciindi nondakapegwa mulimo wakuyiisya ku Cikolo Cakwiiya Mulimo, ndacita ciiyo cangu ndemwini ziindi zinji kwiinda lyoonse.” Kabalyaambila lwabo alimwi akwiiminina bakaintu babo, bakayungizya kuti: “Mbotwali kukubona kubelekela Jehova kwamyaka minji mubukkale buli boonse mbotwakali kukonzya, kwakapa kuti kucinca ooku kuube-ube kulindiswe. Twacita kweelana akucinca kakunyina kuusa pe.”\nAbambi banji bakalibonena mboluli lwamasimpe lugwalo lwa Intembauzyo 64:10. Mucikozyanyo, amulange banabukwetene ibakabeleka kwamyaka iili 30 ku Beteli ku United States. Mpoonya bakatumwa kuyoobeleka kabali bapainiya baalubazu. Cakutasisa, bakazumina kuti: “Mbocibede buya kulaba kuusa wasweekelwa cintu ncoyandisisya.” Pele bakayungizya kuti: “Tokonzyi kuzumanana kuusa mane kukabe kutamani.” Cakufwambaana bakatalika kubeleka mumulimo wabukambausi antoomwe ambungano. Banabukwetene aaba alimwi bakaamba kuti: “Twakali kupaila kujatikizya zintu zimwi zigaminide. Mpoonya kubona mipailo yesu mboyakali kwiingulwa cakatukulwaizya alimwi akutupa kukkomana. Nokwakainda buyo ciindi cisyoonto kuzwa notwakasika, bamwi mumbungano bakatalika bupainiya alimwi twakalongezyegwa aziiyo zya Bbaibbele zyobilo iziyaambele.”\n“KUKONDWA MANE KUKABE KUTAMANI”\nMasimpe, talili lyoonse nocili cuubauba kuba alukkomano, alimwi kulaba ziindi zintu noziteendi kabotu. Pele Jehova wakasololela kwiinda mumuuya kuti majwi aapa bulangizi aali kulugwalo lwa Intembauzyo 64:10 alembwe. Nociba ciindi notutyompedwe, tulakonzya kuba alusyomo lwakuti aabo ibatondezya kuti ‘mbalulami’ kwiinda muzumanana kusyomeka nokuba kuti kwaba kucinca kujatikizya bukkale bwabo ‘bayookondwa muli Jehova.’ Kuyungizya waawo, tulakonzya kulangila kuciindi cisyomezyo ca Jehova ‘camajulu mapya anyika mpya’ nociyoozuzikizyigwa. Mpoonya kutalondoka kuyoogusyigwa cakumaninina. Bantu ba Leza boonse ‘bayoosekelela akukondwa mane kukabe kutamani’ kuzintu nzyayoolenga alimwi akubapa.—Is. 65:17, 18.\nAmuciyeeyele buyo ncociyakwaamba eeci: kukkomana abuumi bubotu alimwi akutalika buzuba buli boonse kamujisi nguzu zinji. Kufwumbwa naa akali buti mapenzi aakali kutupenzya mumizeezo kaindi, taacinooyeeyegwi limbi. Tulijisi lusyomo lwakuti “zintu zyakaindi tazikaibalukwi limbi pe, nokuba kuyeeyegwa mumoyo.” Maleele aakubusyigwa kwabafwu ayoobakamantanya alimwi bantu abayandwa babo. Bantu banji kapati bayoolimvwa mbobakalimvwa bazyali balo mwanaabo musimbi iwakajisi myaka iili 12 naakabusyigwa a Jesu: “Bakakkomana kapati.” (Mk. 5:42) Kumamanino, bantu boonse munyika bayooba ‘balulami’ ncobeni alimwi ‘bayookondwa muli Jehova’ mane kukabe kutamani.


Kulonga 21 | Bbaibbele lili a Intaneti | Bbaibbele lya Busanduluzi Bwanyika Mpya\nBana Israyeli bapegwa milawo (1-36)\nKujatikizya bazike ba Hebrayo (2-11)\nKujatikizya muntu wacisa mweenzinyina (12-27)\nKujatikizya banyama (28-36)\n21 “Lino njeeyi milawo njoyelede kubapa:+ 2 “Ikuti naa waula muzike mu Hebrayo,+ ooyo muzike weelede kubeleka myaka iili cisambomwe, pele mumwaka waciloba weelede kwaangununwa kakunyina kubbadela cili coonse.+ 3 Ikuti naa wakaboola alikke, uyakuunka alikke. Ikuti naa kakwete, weelede kuunka amukaintu wakwe. 4 Ikuti naa simalelaakwe wamupa mukaintu, eelyo mukaintu ooyo wamuzyalila bana basankwa naa basimbi, imukaintu abana bakwe bayooba basimalelaakwe, pele walo alikke nguuyakuunka.+ 5 Pele ikuti naa muzike ooyo wazumanana kwaamba kuti, ‘Ndilamuyanda kapati simalelaangu, mukaintu wangu abana bangu; tandiyandi kwaangununwa pe,’+ 6 simalelaakwe weelede kumutola kumbele lya Leza mwini-mwini. Mpoonya uyoomuleta kumulyango naa kumunsende wamulyango, eelyo simalelaakwe uyoomudonkola kutwi akabulo kakudonkozya, mpoonya uyooba muzike wakwe buumi bwakwe boonse. 7 “Ikuti muntu wauzya mwanaakwe musimbi mubuzike, takaangununwi mbuli mbobaangununwa bazike baalumi. 8 Ikuti naa simalelaakwe tanaamukkomanina alimwi tanaamusala kuba mukaintu wakwe, pele wamuuzya kumuntu uumbi, takazumizyigwi kumuuzya kuli bamuzwakule, nkaambo wamucitila calweeno. 9 Ikuti naa wamupa kumwanaakwe musankwa, nkokuti weelede kumulanganya mbuli mwanaakwe musimbi. 10 Ikuti naa mwana musankwa ooyo waalika, mukaintu wakusaanguna weelede kuzumanana kumupa zyakulya, zyakusama alimwi azyeelede zyamulukwatano.*+ 11 Ikuti katamucitili zintu eezyi zyotatwe, nkokuti weelede kwaangununwa kakunyina kubbadela mali aali woonse. 12 “Kufwumbwa uuma mweenzinyina akumujaya, weelede kujaigwa awalo.+ 13 Pele ikuti tanaacita acaali, alimwi Leza mwini-mwini wazumizya kuti cicitike, ndiyookutondezya busena nkwayelede kutijila.+ 14 Ikuti naa muntu wakalazyanya amweenzinyina eelyo wamujaya acaali,+ muntu ooyo weelede kujaigwa, nokuba kuti watijila kucipaililo cangu weelede kugwisyigwa ooko.+ 15 Muntu uuma bausyi naa banyina weelede kujaigwa.+ 16 “Ikuti muntu wabba muntunyina+ akumusambala, naa wajatwa kamujisi,+ weelede kujaigwa.+ 17 “Muntu uuli woonse uusinganya bausyi naa banyina weelede kujaigwa.+ 18 “Mboobu mbomweelede kucita ikuti naa baalumi bazwangana, eelyo umwi wapwaya mweenzinyina bbwe naa kumuuma mfwaindi* kumane tanaafwa, pele walala mubulo: 19 Ikuti kacikonzya kubuka akweendeenda anze ankoli yakwe, nkokuti ooyo wakamupwaya takasubulwi pe. Uyoobbadela buyo akaambo kakumusowela ciindi kumulimo wakwe ciindi naali kuciswa kusikila wapona. 20 “Ikuti muntu wauma muzike wakwe musankwa naa musimbi amusako kumane muzike ooyo wafwida mumaanza aakwe, muntu ooyo weelede kusubulwa.+ 21 Pele ikuti naa kwainda buzuba bomwe naa obilo katafwi, muntu ooyo tayelede kusubulwa pe, nkaambo muzike ooyo wakamuula amali aakwe. 22 “Ikuti baalumi balwana akucisa mukaintu uulaada kumane watumbuka mazuba aakwe kaatanasika,+ pele kunyina ntenda yacitika, ooyo uulaamukaintu weelede kulungilwa kufwumbwa mbwaamba; alimwi ooyo wacisa mukaintu weelede kulunga kwiinda mubabetesi.+ 23 Pele ikuti naa kwacitika ntenda, nkokuti uyoolunga buumi kubuumi,+ 24 liso kuliso, lino kulino, janza kujanza, cituta kucituta,+ 25 kuumpa mulilo kukuumpa mulilo, cilonda kucilonda, mibunda kumibunda. 26 “Ikuti muntu wauma liso lyamuzike wakwe musankwa naa liso lyamuzike wakwe musimbi akulidonkola, weelede kumwaangununa ikubbadela liso lyakwe.+ 27 Alimwi ikuti naa wagwisya lino lyamuzike wakwe musankwa naa muzike wakwe musimbi, weelede kumwaangununa ikubbadela lino lyakwe. 28 “Ikuti naa ŋombe yayasa mwaalumi naa mukaintu akumujaya, ŋombe eeyo yeelede kupwaigwa mabwe kusikila yafwa+ alimwi nyama yanjiyo tayeelede kuligwa pe; mukamwini ŋombe tayelede kusubulwa. 29 Pele ikuti naa ŋombe eeyo ijisi cilengwa cakuyasa bantu alimwi mukamwini wakacenjezyegwa pele taibambi kabotu, alimwi yajaya mwaalumi naa mukaintu, ŋombe eeyo yeelede kupwaigwa mabwe kusikila yafwa alimwi awalo mukamwini weelede kujaigwa. 30 Ikuti naa waambilwa kubbadela cinunuzyo, weelede kubbadela kufwumbwa mbwaambilwa kutegwa anunune buumi bwakwe. 31 Kufwumbwa naa yakayasa mwana musankwa naa musimbi, mukamwini ŋombe weelede kucitilwa kweelana amulawo ooyu. 32 Ikuti naa ŋombe yayasa muzike musankwa naa muzike musimbi, mukamwini ŋombe uyoobbadela mukamwini muzike masyekeli* aali 30, alimwi ŋombe eeyo yeelede kupwaigwa mabwe kusikila yafwa. 33 “Ikuti naa muntu wasiya mulindi bukwazi naa wasya mulindi akutauvwumba, eelyo ŋombe naa mbongolo yawida mumo, 34 mukamwini mulindi weelede kubbadela.+ Weelede kumubbadela mukamwini ŋombe, eelyo nyama eeyo iyooba yakwe. 35 Ikuti naa ŋombe yamuntu yayasa ŋombe yeenzinyina akwiijaya, beelede kwiisambala ŋombe eeyo iipona akwaabana mali ngobaisambala; alimwi beelede kwaabana nyama yaŋombe eeyo yafwa. 36 Ikuti naa ŋombe eeyo yakajisi cilengwa cakuyasa zyeenzinyina pele mukamwini tanaakali kwiibamba, weelede kubbadela ŋombe, eelyo ŋombe eeyo iyafwa ilaba yakwe.\n^ Nkokuti, koonana.\n^ Naa ambweni, “acibelesyo.”


Toonse Tuyandika Luumbulizyo\nAMUBALE MU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cambodian Catalan Cebuano Chichewa Chinese (Traditional) Chinese Mandarin (Simplified) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mazatec (Huautla) Mbunda Mizo Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzeltal Tzotzil Ukrainian Umbundu Urdu Urhobo Uruund Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nMAKANI AAYEEME AMUTWE UULI ACIVWUMBYO | NKULI NKOMUKONZYA KUJANA LUUMBULIZYO?\nSena mulayeeya ciindi nomwakawide kamucili bana? Ambweni mwakalicisa kujanza naa agondo. Sena mulakonzya kuyeeya mbobakamuumbulizya banyoko? Ambweni bakacisanzya cilonda akubikka bbandeji alincico. Mwakalila, pele majwi mabotu ngobakaamba alimwi aluumbulizyo ndobakamupa zyakapa kuti mulimvwe kabotu. Aciindi eeco mubuumi bwanu, luumbulizyo lwakali afwaafwi.\nPele ciindi notuyaabukomena, buumi inga buyaabwiindila kuyuma. Mapenzi inga ayaabuvwula, alwalo luumbulizyo inga lulakatazya kujana. Cilausisya kuti, mapenzi aamuntu mupati taakonzyi kumana kwiinda mukubelesya bbandeji naa kukumbatwa abanyina. Amubone zikozyanyo zisyoonto buyo.\nSena kuli nomwakanyongene kale mumizeezo akaambo kakulesyegwa mulimo? Ba Julian bakaamba kuti, ciindi nobakalesyegwa mulimo bakanyongana kapati. Bakalibuzya kuti: ‘Ino mukwasyi wangu ndilaulanganya buti? Ndali kubeleka canguzu kwamyaka minji, ino nkaambo nzi kkampani ncoyandibona kuti ndinyina mulimo?’\nAmbweni mulikopene kapati akaambo kakumana kwacikwati canu. Ba Raquel bakapandulula kuti: “Ciindi balumi bangu nobakandisiya cakutayeeyela myezi iili 18 yainda, ndakausa kapati. Cakali mbuli kuti moyo wangu waanduka muzibeela zyobilo, ndakaciswa kumubili alimwi amumoyo. Eeci cakandiyoosya kapati.”\nAmbweni muciswa bulwazi butalangilwi kuti bulakonzya kupona. Zimwi ziindi mulakonzya kulimvwa mbuli sikale Jobu, walo wakaamba kuti: “Buumi bwandicima; tandiyandi kuzumanana kupona.” (Jobu 7:16) Ambweni mulimvwa mbobalimvwa ba Luis ibajisi myaka yakuma 80, balo bakaamba kuti: “Zimwi ziindi ndilimvwa kuti ndilindila buyo kufwa.”\nNaa ambweni ndufwu lwamuyandwa wanu lumupa kuyanda luumbulizyo. Ba Robert bakaamba kuti: “Ciindi mwanaangu musankwa naakafwa muntenda yandeke, cakusaanguna tiindakasyoma, kumane cakatalika kundicisa, kucisa kwalo Bbaibbele nkolikozyanisya akuyaswa apanga ndamfwu.”—Luka 2:35.\nNomuba muziindi eezyo zyamapenzi, ba Robert, ba Luis, ba Raquel, alimwi aba Julian bakajana luumbulizyo. Bakalujana kumuntu wiinda kupa luumbulizyo—Leza Singuzuzyoonse. Ino mbuti mbwapa luumbulizyo? Sena uyoomupa andinywe luumbulizyo ndomuyandika?


Amubulemeke Bubambe Bwa Leza Bwalukwatano—Marko 10:9 | Yakwiiya\nAMUBALE MU Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“Aabo Leza mbaaswaanganya, kutabi muntu uubaandaanya.” —MK. 10:9.\nNYIMBO: 131, 132\nIno Jehova alimwi a Jesu balubona buti lukwatano?\nNkaambo nzi komwe kamu Magwalo ikazumizya kulekana, pele ino nkaambo nzi bamwi ncobakonzya kuyeeya kuti batalekani?\nNdulayo nzi ndwayelede kulanga-langa muntu uuyanda kuti baandaane angobakwetene limwi?\n1, 2. Ino lugwalo lwa Bahebrayo 13:4 lweelede kutukulwaizya kucita nzi?\nSENA mulakkomana kumulemeka Jehova? Tacidoonekwi buya kuti mulakkomana! Uleelela kulemekwa alimwi usyomezya kuti uyoomulemeka andinywe. (1Sam. 2:30; Tus. 3:9; Ciy. 4:11) Alimwi uyanda kuti kamubalemeka abantu, mbuli beendelezi bamfwulumende. (Rom. 12:10; 13:7) Pele kuli cintu cimwi ncomweelede kulemeka kapati. Cintu eeco, ndukwatano.\n2 Mwaapostolo Paulo wakalemba kuti: “Cikwati acilemekwe abantu boonse, alimwi bulo bwacikwati butasofwaazyigwi pe.” (Heb. 13:4) Paulo tanaakaamba majwi aaya cakwiinzya buyo mulawo. Muciindi caboobo, majwi aaya akaligaminide, inzya, wakali kwaambila Banakristo kubagama kuti kabalemeka lukwatano, kabalubona kuti ncintu ciyandika kapati. Sena andinywe mbomulubona lukwatano oobo, kwaambisya kuti mulikwete naa kukwatwa?\n3. Ino ndulayo nzi luyandika kapati ndwaakapa Jesu kujatikizya lukwatano? (Amubone cifwanikiso icili kumatalikilo aacibalo.)\n3 Ikuti naa lukwatano mulubona kuba cintu ciyandika kapati, nkokuti mutobela cikozyanyo cibotu kapati. Jesu wakali kululemeka lukwatano. Ciindi ba Farisi nobakamubuzya Jesu kujatikizya makani aakulekana, wakazubulula majwi ngaakaamba Leza naakatalisya lukwatano lwakusaanguna: “Akaambo kaceeci mwaalumi uyoosiya bausyi abanyina, eelyo aaba bobilo bayooba mubili omwe.” Jesu wakayungizya ulaamba: “Aabo Leza mbaaswaanganya kutabi muntu uubaandaanya.”—Amubale Marko 10:2-12; Matl. 2:24.\n4. Ino mbubambe nzi bwalukwatano mbwaakatalisya Jehova?\n4 Aboobo Jesu wakazumina kuti Leza ngowakatalisya lukwatano alimwi wakakankaizya kuti kulekana takweelede. Leza tanaakaambila ba Adamu a Eva kuti lukwatano lulakonzya kumana kwiinda mukulekana. Bubambe bwalukwatano ibwakatalisyigwa mu Edeni bwakali bwakukwata buyo mukaintu omwe, nkokuti kuswaanganya bantu “bobilo” mane kukabe kutamani.\nZINTU ZYAKACINCA LUKWATANO\n5. Ino lufwu lulujatikizya buti lukwatano?\n5 Nokuba boobo, mbubwenya mbomuzyi, cibi ca Adamu cakapa kuti kube kucinca. Kucinca kumwi ndufwu, lwalo ilwakali kuyoolujatikizya lukwatano. Tulakonzya kucibona eeci kuzwa kumajwi ngaakalemba mwaapostolo Paulo ciindi naakali kupandulula kuti Banakristo tabali ansi aa Mulawo wa Musa. Wakaamba kuti lufwu lulamana lukwatano alimwi akuti ooyo wasyaala ulakonzya kukwata naa kukwatwa.—Rom. 7:1-3.\n6. Mbuti Mulawo wa Musa mboutondezya mbwalubona lukwatano Leza?\n6 Mulawo Leza ngwaakapa cisi cabana Israyeli wakapa malailile aajatikizya lukwatano. Wakali kuzumizya maali, cilengwa eeco icakaliko nociba ciindi Leza katanapa bana Israyeli Mulawo. Nokuba boobo, kwakali milawo yakabikkidwe kujatikizya maali, iyakali kukasya kupenzya bamakaintu. Mucikozyanyo, ikuti naa muna Israyeli wakwata muzike mpoonya kumbele wamwaalikila, tanaakeelede kuleka kumupa zyakulya, zyakusama alimwi azyeelede zyamulukwatano mukaintu wakusaanguna. Leza wakalailila kuti wakeelede kuzumanana kumukwabilila alimwi akumulanganya mukaintu ooyo. (Kul. 21:9, 10) Nokuba kuti tatuli ansi aa Mulawo, tulakonzya kubona mbwalubikkila maano lukwatano Jehova. Sena eeci tacimupi kulubikkila maano lukwatano?\n7, 8. (a) Kweelana alugwalo kwa Deuteronomo 24:1, Mulawo wakali kwaamba nzi kujatikizya kulekana? (b) Ino Jehova ukubona buti kulekana?\n7 Ino Mulawo waamba nzi kujatikizya kulekana? Nokuba kuti Jehova tanaakali kuyanda kuti mulumi amukaintu kabalekana, Mulawo wakali kuzumizya mulumi muna Israyeli kumuleka mukaintu wakwe ikuti “wajana cintu cuusya nsoni mulinguwe.” (Amubale Deuteronomo 24:1.) Mulawo kunyina nowakaamba icakali kukonzya kwaambwa kuti ‘ncintu cuusya nsoni.’ Nokuba boobo, cakeelede kuba cintu cipati, ikutali buyo cibi cisyoonto. (Dt. 23:14) Cuusisya ncakuti, kuzikusika mumazuba aa Jesu, bama Juda banji bakali kulekana “akaambo kakaambo kali koonse.” (Mt. 19:3) Cakutadooneka, inga tiitwayanda kuba mbuli mbabo.\n8 Musinsimi Malaki wakaamba kujatikizya mbwakubona Leza kulekana. Eeci cakali ciindi nocakadumide kumwaalumi kuleka ‘mukaintu wakwe wakubukubusi’ cabumpelenge, ambweni kutegwa akwate mukaintu uucili mwana-mwana walo uutakombi Leza. Kujatikizya mbwaakali kucibona eeci Leza, Malaki wakalemba kuti: “Ndilikusulide kulekana.” (Mal. 2:14-16) Eeci cakali kweendelana ancolyaamba Jwi lya Leza kujatikizya lukwatano lwakusaanguna kuti: ‘Mwaalumi uyookakatila kumukaintu wakwe, alimwi bayooba mubili omwe.’ (Matl. 2:24) Jesu wakabikkila maano kujatikizya mbobalubona lukwatano Bausyi, wakaamba kuti: “Aabo Leza mbaaswaanganya kutabi muntu uubaandaanya.”—Mt. 19:6.\nNcaakacita Leza Kubwaamu bwa Israyeli\nIsrayeli alimwi a Juda tiibakasyomeka kuli Jehova. Bakapanga cilongwe amasi aatakali kukomba Leza alimwi aakajisi bukombi bwakubeja. Leza wakabakaka akaambo ‘kakucita bumambe amabwe alimwi azisamu.’ (Jer. 2:13, 20; 3:1-3, 9; amweezyanisye a Ezekieli 16:28; Jakobo 4:4.) Ciindi nobatakacinca akuzumanana mbubonya mbuli “mukaintu muvwuule,” Leza wakasala cakucita. Wakaamba kuti: “Ndibone boobo, ndakamutanda Israyeli uutasyomeki akumupa lugwalo lwakumulekela limwi akaambo kabumambe bwakwe.”—Jer. 3:6-8.\nKAAMBO KOMWE BUYO IKAZUMIZYA KULEKANA\n9. Ino majwi aa Jesu aali kulugwalo lwa Marko 10:11, 12 apandulula nzi?\n9 Muntu umwi ulakonzya kubuzya kuti, ‘Sena kuli kaambo kali koonse ikazumizya Munakristo kulekana alimwi akukwata naa kukwatwa kumbi? Amubone ncaakaamba Jesu kujatikizya mbwakubona kulekana: “Kufwumbwa uuleka mukaintu wakwe akukwata umbi wacita bumambe alimwi wabisizya mukaintu wakwe mutaanzi, alimwi ikuti mukaintu wazwa kumulumaakwe akukwatwa kuluumbi, wacita bumambe.” (Mk. 10:11, 12; Lk. 16:18) Aboobo cilasalala kuti Jesu wakalulemeka lukwatano alimwi wakali kuyanda kuti abamwi kabacita oobo. Mwaalumi iwakali kuleka mukaintu wakwe uusyomeka (naa mukaintu, kuleka mwaalumi wakwe uusyomeka) akaambo katwaambo twabumpelenge akukwata naa kukwatwa kumbi wakali kucita bumambe. Kaambo aaka nkamasimpe nkaambo kwiile kuleka mweenzinyoko wamulukwatano tacaambi kuti lukwatano lwamana. Mumeso aa Leza, bantu aabo bobilo bacili “mubili omwe.” Kuyungizya waawo, Jesu wakaamba kuti mwaalumi uuleka mukaintu wakwe uusyomeka ulakonzya kumubikka muntenda yakucita bumambe. Mubuti? Muciindi camusyule, mukaintu iwakalekwa wakali kukonzya kulimvwa kuti uleelede kukwatwa kumbi kutegwa kajana mali aakuligwasyilizya. Lukwatano luli boobo ncimwi buyo akucita bumambe.\nKaambo Kalikke Kamu Magwalo Ikazumizya Kulekana\nZiindi zyobilo, Jesu wakatondezya kuti kaambo kalikke ikazumizya kulekana ikakonzya kwaangununa yooyo iwabisyilwa kukwatana amuntu uumbi ngu por·neiʹa. Ino bbala lya Chigiliki eeli lyaamba nzi? Ibbala lyakuti Por·neiʹa lyaamba koonana ikutali kwamumulawo kwabantu batakwetene kweelana a Magwalo. Eeci cibikkilizya bumambe, buvwuule, koonana kwabantu batakwetene, kubikka cinswe caumwi kumulomo naa kumatako alimwi akusobanya naa kusyoba cinswe camuntu ngomutakwetene limwi.—Amubone Ngazi Yamulindizi yamu Chingisi yamu July 15, 2006, mucibalo cakuti “Mibuzyo Yabasikubala.”\n10. Ino nkaambo nzi kakonzya kupa kuti Munakristo alekane angobakwetene limwi alimwi akwaanguluka kukwata naa kukwatwa kumbi?\n10 Jesu wakaamba kaambo ikakonzya kupa kuti lukwatano lumane naakati: “Ndimwaambila kuti kufwumbwa uuleka mukaintu wakwe ikutali akaambo kabwaamu [mu Chigiliki, por·neiʹa], akukwata umbi, wacita bumambe.” (Mt. 19:9) Wakali kaambide kaambo nkoonya aaka amu Mulumbe waa Cilundu. (Mt. 5:31, 32) Mubukkale oobo boonse bobilo, Jesu wakaamba kujatikizya “bwaamu.” Ibbala eeli libikkilizya zintu zinji zijatikizya koonana ikutali kwamulukwatano: bumambe, buvwuule, koonana kwabantu batakwetene, koonana kwabantu bajisi zizo zikozyenye alimwi akoonana abanyama. Mucikozyanyo, ikuti naa mwaalumi uukwete wacita bwaamu, mukaintu wakwe ulakonzya kusala kulekana anguwe naa pe. Ikuti mukaintu wasala kulekana anguwe, nkokuti lukwatano lulamana mumeso aa Leza.\n11. Nkaambo nzi Munakristo ncakonzya kusala kutalekana angobakwetene limwi nokuba kuti kuli kaambo kamu Magwalo kazumizya kucita boobo?\n11 Amubone kuti Jesu tanaakaamba kuti, ikuti umwi wabanabukwetene wacita bwaamu (por·neiʹa) nkokuti beelede kulekana. Mucikozyanyo, mukaintu ulakonzya kusala kuzumanana kukkala mulukwatano nokuba kuti mulumi wakwe wacita bwaamu. Inga kacimuyanda mulumi wakwe; ambweni ulilibambilide kumulekelela alimwi akubelekela antoomwe kutegwa babambulule lukwatano lwabo. Mubwini, kuti wasala kulekana akutakwatwa alimwi, ulakonzya kujana buyumuyumu. Mbuti kujatikizya zintu nzyayandika kumubili alimwi akoonana? Ino mbuti kujatikizya kulendelelwa? Sena kuli bana beelede kulanganizyigwa? Sena kulekana inga kwapa kuti cikatazye kubakomezya mukasimpe? (1Kor. 7:14) Cakutadooneka, ooyo uusyomeka iwalekana angobakakwetene limwi ulakonzya kujana mapenzi.\n12, 13. (a) Ncinzi cakacitika kulukwatano lwa Hosea? (b) Ncinzi cakapa kuti Hosea amujole Gomeri, alimwi ncinzi ncotukonzya kwiiya kuzwa kuliceeci kujatikizya lukwatano mazuba aano?\n12 Cakacitikila musinsimi Hosea cituyiisya kubona mbwalubona lukwatano Leza. Leza wakaambila Hosea kukwata mukaintu wazyina lya Gomeri, walo iwakali kuyooba “mukaintu muvwuule” alimwi iwakali kuyooba “abana bamubuvwuule.” Gomeri alimwi a Hosea bakazyala mwana musankwa. (Hos. 1:2, 3) Mukuya kwaciindi, Gomeri wakazyala mwana musimbi alimwi amusankwa, boonse bobilo kulibonya kuti bakali bamusyokwe. Nokuba kuti Gomeri wakacita bumambe cakwiinduluka-induluka, Hosea tanaakamuleka pe. Kumamanino, Gomeri wakamusiya Hosea akuba muzike. Nokuba boobo, Hosea wakamupilusya. (Hos. 3:1, 2) Jehova wakabelesya Hosea kutondezya mbuli mbwaakalekelela Israyeli cakwiinduluka-induluka akaambo kakutasyomeka kulinguwe akukomba baleza bambi. Ncinzi ncotukonzya kwiiya kuzwa kulukwatano lwa Hosea?\n13 Ikuti umwi wabanabukwetene Munakristo wacita bwaamu, ooyo uusyomeka weelede kusala cakucita. Jesu wakaamba kuti ooyo uusyomeka ulijisi kaambo kalimvwisya kakulekana angobakwetene limwi alimwi akwaanguluka kukwata naa kukwatwa kumbi. Kulubazu lumbi, ooyo uusyomeka ulakonzya kumulekelela ngobakwetene limwi. Kucita boobo takuli kulubizya. Hosea wakamujola Gomeri. Ciindi Gomeri naakajokela kuli Hosea, tanaakeelede koonana amwaalumi uumbi uuli woonse. Hosea kunyina ‘naakali koonana’ a Gomeri kwaciindi cili mbocibede. (Hos. 3:3, bupanduluzi buyungizidwe.) Pele mukuya kwaciindi, kweelede kuti Hosea wakatalika alimwi koonana anguwe, eeci citondezya mbwaakalibambilide Leza kubatambula alimwi bantu bakwe alimwi akuzumanana kuba acilongwe ambabo. (Hos. 1:11; 3:3-5) Ino eeci cituyiisya nzi kujatikizya lukwatano mazuba aano? Ikuti ooyo uusyomeka watalika alimwi koonana angobakwetene limwi uutasyomeki, eeco citondezya kuti ooyo uusyomeka wamulekelela ngobakwetene limwi. (1Kor. 7:3, 5) Mpoonya kucinoonyina kaambo kalimvwisya ikeelede kubapa kulekana. Kuzwa waawo, banabukwetene beelede kubeleka canguzu kulubona mbwalubona Leza lukwatano.\nAMULULEMEKE LUKWATANO NOKUBA KUTI LULI MUMAPENZI\n14. Kweelana alugwalo lwa 1 Bakorinto 7:10, 11, ncinzi cikonzya kucitika mulukwatano?\n14 Banakristo boonse beelede kusolekesya kululemeka lukwatano, mbubwenya buyo Jesu alimwi a Jehova mbobacita. Nokuba boobo, bamwi balaalilwa kucita boobo, akaambo kakuti bantu tabalondokede. (Rom. 7:18-23) Aboobo, taceelede kutugambya kuti Banakristo bamwi mumwaanda wamyaka wakusaanguna lukwatano lwabo lwakali mumapenzi. Paulo wakalemba kuti “mukaintu teelede kwaandaana amulumaakwe”; pele zimwi ziindi eeci cakali kucitika.—Amubale 1 Bakorinto 7:10, 11.\nNcinzi cikonzya kucitwa kutegwa lukwatano luli mumapenzi luzumanane? (Amubone muncali 15)\n15, 16. (a) Nokuba kuti lukwatano lujisi mapenzi, makanze nzi ngobeelede kuba angawo banabukwetene, alimwi nkaambo nzi? (b) Mbuti eeci mbocikonzya kubeleka ikuti umwi wabanabukwetene katali mubelesi wa Jehova?\n15 Paulo kunyina naakapandulula icakali kupa kuti banabukwetene kabaandaana. Mucikozyanyo, penzi tiilyakali akaambo kakuti mulumi wakacita bwaamu, calo cakali kukonzya kupa mukaintu kaambo kalimvwisya kuti balekane alimwi akukwatwa kumbi. Paulo wakalemba kuti mukaintu iwakaandaana amulumi wakwe wakeelede ‘kutakwatwa, ikuti kakutali boobo apilukile akuyanzana amulumaakwe.’ Aboobo mumeso aa Leza, bantu aaba bacikwetene. Paulo wakakulwaizya kuti tacikwe makani amapenzi ngobakonzya kujana banabukwetene, ikuti naa kunyina wacita bwaamu, makanze aabo ayelede kuba akuyanzana alimwi. Beelede kulomba lugwasyo kubaalu bambungano. Nokuba kuti baalu tabalemeneni kubbazu lyomwe, balakonzya kupa lulayo lwamu Magwalo ilugwasya.\n16 Kulakonzya kuba buyumu-yumu kapati ikuti umwi wabanabukwetene katali mubelesi wa Jehova. Kuti kwaba mapenzi mulukwatano lwabo, sena kwaandaana nenzila iikonzya kumana mapenzi? Kweelana ambotwabona, Magwalo aamba kuti bwaamu nkakaambo kalikke kazumizya banabukwetene kulekana, pele taambi twaambo tukonzya kupa banabukwetene kwaandaana. Paulo wakaamba kuti: “Ikuti mukaintu kajisi mulumi uutasyomi, pele kalisungwide kukkala anguwe, atamusiyi pe mulumaakwe.” (1Kor. 7:12, 13) Majwi aaya alabeleka amazuba aano.\n17, 18. Nkaambo nzi Banakristo bamwi ncobazumanana kukkala antoomwe nokuba kuti mulukwatano lwabo kuli mapenzi?\n17 Nokuba boobo, kulaba ziindi zimwi “mulumi uutasyomi” natondezya kuti ‘talisungwide kukkala anguwe.’ Ambweni ulamuuma, cakuti ulimvwa kuti buumi bwakwe bwaba muntenda. Ambweni ulakaka kumulanganya alimwi amukwasyi naa kumukasya kucita zintu zyakumuuya. Mubukkale buli boobu, Banakristo bamwi basala kuti, tacikwe makani ancakonzya kwaamba ngobakwetene limwi, walo ‘talisungwide kukkala anguwe’ alimwi akuti cileelela kwaandaana. Pele Banakristo bamwi nokuba kuti bali mubukkale bukatazya kapati tiibacita oobo; baliyumya alimwi basolekesya kubeleka canguzu kubambulula zintu. Nkaambo nzi ncobacitila boobo?\n18 Mubukkale oobu nokuba kuti banabukwetene baandaana, bacikwetene. Alimwi boonse bobilo balajana buyumuyumu, kweelana ambotwabona kale. Mwaapostolo Paulo wakapa kaambo akambi ikeelede kupa banabukwetene kuzumanana kukkala antoomwe. Wakalemba kuti: “Mulumi uutasyomi ulasalazyigwa akaambo kamukaintu wakwe, awalo mukaintu uutasyomi ulasalazyigwa akaambo kamukwesu; nikwatali boobo bana banu nobasofweede, pele lino balasalala.” (1Kor. 7:14) Banakristo basyomeka banji bazumanana kukkala angobakwetene limwi uutasyomi nomuba mubukkale bukatazya. Balikkomene akaambo kakuti kwiinda mukucita boobo mukuya kwaciindi ngobakwetene limwi wakatalika kubelekela Jehova.—Amubale 1 Bakorinto 7:16; 1Pet. 3:1, 2.\n19. Nkaambo nzi ncokuli banabukwetene banji ibazwidilila mumbungano ya Bunakristo?\n19 Jesu kuli ncaakaamba kujatikizya kulekana, alimwi awalo mwaapostolo Paulo wakapa lulayo ilwakasololelwa amuuya kujatikizya kwaandaana. Boonse bobilo bakali kuyanda kuti babelesi ba Leza kabalulemeka lukwatano. Munyika yoonse mazuba aano, kuli banabukwetene banji mumbungano ya Bunakristo ibazwidilila mulukwatano lwabo. Ambweni mulakonzya kubajana banji mumbungano momuzulilwa. Lukwatano lwabo lubambidwe abakwesu basyomeka balo ibabayanda bamakaintu babo ibalyaabide alimwi ibatondezya luyando mulukwatano, boonse balatondezya kuti lukwatano lweelede kulemekwa. Tulakonzya kukkomana kuti bantu banji balatondezya mbwaali aamasimpe majwi a Leza aakuti: “Akaambo kaceeci mwaalumi uyoosiya bausyi abanyina akukakatila kumukaintu wakwe, eelyo aaba bobilo bayooba mubili omwe.”—Ef. 5:31, 33.\nMabala Amusale naa muyanda kukkopa zyakamwaigwa izyakalekkoodwa NGAZI YAMULINDIZI—YAKWIIYA December 2018


Ncocaamba Cipaizyo Cacinunuzyo ca Jesu\nAMUBALE MU Abbey Abkhaz Abui Acholi Afrikaans Aja Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Cebuano Changana (Zimbabwe) Chavacano Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Damara Dangme Danish Dayak Ngaju Douala Drehu Dusun Dutch Efik Emberá (Catío) English Estonian Ewe Fante Fijian Finnish Finnish Sign Language Fon French Futuna (East) Ga German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Italian Italian Sign Language Ivorian Sign Language Javanese Jula Kabiye Kabuverdianu Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Mapudungun Marathi Mauritian Creole Mazahua Mbunda Mende Meru Mexican Sign Language Mizo Mongolian Moore Myanmar Myanmar Sign Language Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Norwegian Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thai Sign Language Tigrinya Tiv Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Welsh Wichi Wolaita Yacouba Zande Zulu\n1, 2. (a) Ino ndilili cipego nociyandika kapati kulindinywe? (b) Nkaambo nzi cinunuzyo ncocili cipego ca Leza cipati kwiinda zyoonse?\nNCIPEGO nzi ciinda kubota ncomwakapedwe amuntu umbi? Kutegwa mubone kuti cipego cilayandika kapati kulindinywe, taceelede kudula buya pe. Ikuti cipego kacimupa kukkomana naa kacili cintu ncomupengede ncobeni, mulalumba kapati.\n2 Akati kazipego zyoonse nzyatupede Leza, kuli cipego ncotuyandika kapati kwiinda zyoonse. Eeci ncipego cipati kwiinda cipego cili coonse Leza ncabapede bantu. Mucibalo eeci, tulaiya kuti Jehova wakatuma Mwanaakwe, Jesu Kristo, kutegwa tukonzye kupona mane kukabe kutamani. (Amubale Matayo 20:28.) Kwiinda mukutuma Jesu aano anyika kali cinunuzyo, Jehova wakatondezya kuti ulatuyanda kapati.\nINO CINUNUZYO NINZI?\n3. Nkaambo nzi bantu ncobafwida?\n3 Cinunuzyo ninzila njabelesya Jehova kwaangununa bantu kucibi alufwu. (Baefeso 1:7) Kutegwa tumvwisye kaambo cinunuzyo ncocakali kuyandika, tweelede kuzyiba icakacitika myaka minji yainda mumuunda wa Edeni. Bazyali besu bakusaanguna, ba Adamu a Eva, bakabisya. Aboobo, bakafwa. Andiswe tulafwa akaambo kakuti twakakona cibi kuli Adamu a Eva.—Amubone Bupanduluzi Buyungizyidwe 9.\n4. Ino Adamu nguni, alimwi ino ncinzi ncaakajisi?\n4 Ciindi Jehova naakalenga muntu wakusaanguna, Adamu, wakamupa cintu cimwi ciyandika kapati. Wakapa Adamu buumi bulondokede. Adamu wakajisi mizeezo iilondokede alimwi amubili uulondokede. Tanaakali kukonzya kuciswa, kucembaala alimwi akufwa pe. Kuyungizya waawo, akaambo kakuti Jehova ngookamulenga Adamu, nkokuti Leza wakali mbuli kuti ngousyi. (Luka 3:38) Ciindi aciindi Jehova wakali kwaambaula anguwe. Cakusalazya Leza wakaambila Adamu ncaakali kuyanda kulinguwe alimwi wakamupa mulimo uukkomanisya.—Matalikilo 1:28-30; 2:16, 17.\n5. Ino Bbaibbele nolyaamba kuti Adamu wakalengwa “mucinkozya ca Leza” lipandulula nzi?\n5 Adamu wakalengwa “mucinkozya ca Leza.” (Matalikilo 1:27) Jehova wakamupa bube mbuli mbwajisi walo mwini, bube mbuli luyando, busongo, bululami alimwi anguzu. Wakapa Adamu nguzu zyakulisalila. Adamu tanaakali mbuli cilobboti naa muncini uutayeeyi. Leza wakamulenga kuti kakonzya kulisalila kucita ziluzi naa zitaluzi. Ikuti naakasala kumvwida Leza, Adamu naakazumanana kupona mane kukabe kutamani mu Paradaiso.\n6. Ncinzi Adamu ncaakasweekelwa akaambo kakutamvwida Leza? Ino eeci citujatikizya buti swebo?\n6 Ciindi Adamu naakazangila Leza akupegwa cisubulo calufwu, wakasweekelwa kapati. Wakasweekelwa cilongwe citaliboteli a Jehova, ibuumi bulondokede, alimwi abusena bubotu kapati mbwaakali kukkala bwamu Paradaiso. (Matalikilo 3:17-19) Adamu a Eva bakacita caali kutamumvwida Leza, aboobo bakanyina bulangizi buli boonse bwakupona kumbele. Akaambo kaceeco ncaakacita Adamu, ‘icibi cakanjila munyika kwiinda mumuntu omwe alufwu kwiinda mucibi, eelyo lufwu lwakasikila bantu boonse nkaambo boonse bakabisya.’ (Baroma 5:12) Ciindi Adamu naakabisya, ‘wakalisambala’ lwakwe mwini kubikkilizya andiswe mubuzike bwacibi alufwu. (Baroma 7:14) Sena swebo tulijisi bulangizi buli boonse? Inzya nkobuli.\n7, 8. Ino cinunuzyo ninzi?\n7 Ino cinunuzyo ninzi? Mubufwaafwi, cinunuzyo cijatikizya zintu zyobilo. Cakusaanguna, cinunuzyo mweelwe wamali aabbadelwa kutegwa muntu umwi aangununwe naa kuti cintu cimwi cinununwe. Cabili, cinunuzyo ncintu cilungwa naa kubbadelwa iceelene amuulo wacintu eeco cibbadelelwa.\n8 Kunyina muntu naba omwe iwakali kukonzya kubbadelela mulandu mupati kapati ngwaakacita Adamu ciindi naakabisya akutuletela lufwu. Nokuba boobo, Jehova wakabamba nzila yakutwaangununa kucibi alufwu. Lino atwiiye mbocibeleka cinunuzyo alimwi ambotukonzya kugwasyigwa ancico.\nJEHOVA MBWAAKAPA CINUNUZYO\n9. Ino ncinunuzyo icili buti cakali kuyandika?\n9 Kunyina naba omwe akati kesu wakali kukonzya kupa cinunuzyo cabuumi bulondokede mbwaakasweekelwa Adamu. Nkaambo nzi? Nkaambo swebo toonse tatulondokede pe. (Intembauzyo 49:7, 8) Cinunuzyo icakeelede kupegwa mbuumi abumbi bulondokede bwamuntu. Nkakaambo kaako ciitwa kuti “cinunuzyo ceelene.” (1 Timoteyo 2:6) Cinunuzyo icakali kuyandika nceeco cijisi muulo iweelene abuumi mbwaakasweekelwa Adamu.\n10. Ino Jehova wakacita buti kuti ape cinunuzyo?\n10 Ino mbuti Jehova mbwaakapa cinunuzyo? Jehova wakatuma Mwanaakwe ngwayandisya kapati kuti aboole anyika. Ooyu Mwanaakwe, Jesu, nguwakali cilenge cakwe cakusaanguna. (1 Johane 4:9, 10) Jesu wakalisungula kusiya Bausyi alimwi akuzwa kujulu nkwaakali kukkala. (Bafilipi 2:7) Jehova wakalonzya Jesu kuzwa kujulu akumuleta anyika, aboobo Jesu wakazyalwa kali muntu uulondokede, uutakwe cibi.—Luka 1:35.\nJehova wakapa Mwanaakwe ngwayandisya kuti abe cinunuzyo cesu\n11. Ino muntu omwe wakaba buti cinunuzyo cabantu boonse?\n11 Muntu wakusaanguna, Adamu, wakapa kuti bantu boonse basweekelwe buumi bulondokede ciindi naatakamvwida Jehova. Sena kuli muntu umbi iwakali kukonzya kumana lufwu ilwakasikila bana ba Adamu boonse? Inzya. (Amubale Baroma 5:19.) Jesu, walo iwatakacita cibi nociba comwe, wakapa buumi bwakwe bulondokede kuti bube cinunuzyo. (1 Bakorinto 15:45) Buumi bwakwe bulondokede bwakali kukonzya kubelesyegwa kumana lufwu ndobakakona bana ba Adamu boonse.—1 Bakorinto 15:21, 22.\n12. Ino nkaambo nzi Jesu ncaakapengela kapati?\n12 Bbaibbele lilaamba mbwaakapenga kapati Jesu katanafwa. Wakakwibbaulwa calunya, kugagailwa aacisamu cakupenzyezya, akufwa lufwu lucisa alimwi lutola ciindi cilamfwu. (Johane 19:1, 16-18, 30) Ino nkaambo nzi Jesu ncaakapengela kapati boobu? Nkaambo Saatani wakatwanga kuti kunyina muntu uukonzya kusyomeka kuli Leza ikuti wasunkwa citaambiki. Jesu wakatondezya kuti muntu uulondokede ulakonzya kusyomeka kuli Leza nokuba kuti wapenga citaambiki. Amuyeeyele buyo mbwaakakkomana Jehova akaambo kancaakacita Jesu!—Tusimpi 27:11; amubone Bupanduluzi Buyungizyidwe 15.\n13. Ino cinunuzyo cakabbadelwa buti?\n13 Ino cinunuzyo cakabbadelwa buti? Jesu wakapa Bausyi muulo wabuumi bwakwe. Mu Nisani 14, 33 C.E. kweelana akkalenda yaba Juda, Jehova wakalekela kuti Jesu ajaigwe abasinkondonyina. (Bahebrayo 10:10) Nokwakainda mazuba otatwe kuzwa waawo, Jehova wakamubusya Jesu kuzwa kubafwu, katali muntu wanyama, pele kajisi mubili wamuuya. Mpoonya naakapiluka kujulu kuli Bausyi, Jesu wakapa Jehova muulo wabuumi bwakwe bulondokede kabuli cinunuzyo. (Bahebrayo 9:24) Lino mbwaanga cinunuzyo cakabbadelwa, tulijisi coolwe cakwaangununwa kucibi alufwu.—Amubale Baroma 3:23, 24.\nMBOMUKONZYA KUGWASYIGWA ACINUNUZYO\n14, 15. Ncinzi ncotweelede kucita kutegwa tulekelelwe zibi zyesu?\n14 Noliba lino tulagwasyigwa acipego ca Leza cipati kwiinda zyoonse. Atubone mbotugwasyigwa ciindi cino alimwi ambotuyakugwasyigwa kumbele.\n15 Tulalekelelwa zibi. Nciyumu kucita zintu zibotu ciindi coonse. Tulalubizya, alimwi zimwi ziindi tulaamba akucita zintu zitali kabotu. (Bakolose 1:13, 14) Ino inga twalekelelwa buti? Tweelede kuusa ncobeni akaambo kacibi ncotwacita alimwi akumulomba Jehova cakulicesya kuti atulekelele. Kwiinda mukucita boobo, tulakonzya kuba alusyomo lwakuti twalekelelwa zibi.—1 Johane 1:8, 9.\n16. Ncinzi ncotweelede kucita kutegwa tube aamanjezyeezya mabotu?\n16 Tulakonzya kuba amanjezyeezya mabotu. Ciindi manjezyeezya eesu naatwaambila kuti twacita cintu citali kabotu, tulalipa mulandu, ambweni buya tulimvwa bubi alimwi akulimvwa kubula mulimo. Pele tatweelede kugolelwa maano akucileka pe. Ikuti twamulomba Jehova camoyo woonse kuti atulekelele, ncobeni ulakonzya kutuswiilila akutulekelela. (Bahebrayo 9:13, 14) Jehova uyanda kuti tumwaambile kufwumbwa mapenzi alimwi akulezya nkotujisi. (Bahebrayo 4:14-16) Kwiinda mukucita boobo, tulakonzya kuba muluumuno a Leza.\n17. Ino nzileleko nzi nzyotukonzya kujana akaambo kakuti Jesu wakatufwida?\n17 Tulijisi bulangizi bwakupona kukabe kutamani. “Cakuvwola cacibi ndufwu, pele cipego ncapa Leza mbuumi butamani kwiinda muli Kristo Jesu Mwami wesu.” (Baroma 6:23) Akaambo kakuti Jesu wakatufwida, tulakonzya kupona mane kukabe kutamani akukkomana abuumi bulondokede, kakunyina kuciswa. (Ciyubunuzyo 21:3, 4) Pele ino ncinzi ncotweelede kucita kutegwa tukajane zileleko eezyi?\nSENA MULACIZUMINA CINUNUZYO?\n18. Ino tuzyi buti kuti Jehova ulatuyanda?\n18 Amuyeeye buyo mbomukkomana mumoyo ciindi muntu umwi namupa cipego citaliboteli. Cinunuzyo ncipego ciyandika kapati kwiinda zyoonse, aboobo tweelede kumulumba kapati Jehova akaambo kancico. Lugwalo lwa Johane 3:16 lutwaambila kuti, “Leza wakaiyanda kapati nyika cakuti wakapa Mwanaakwe simuzyalwaalikke.” Masimpe, Jehova ulatuyanda kapati cakuti wakatupa Mwanaakwe ngwayandisya, Jesu. Alimwi tulizyi kuti awalo Jesu ulatuyanda, nkaambo wakalisungula kutufwida. (Johane 15:13) Cipego cacinunuzyo ceelede kumupa kusyoma kuti Jehova alimwi a Jesu balamuyanda nywebo kumugama.—Bagalatiya 2:20.\nNotwiiya kujatikizya Jehova, citupa kuba balongwe bakwe alimwi akumuyanda kapati\n19, 20. (a) Mbuti mbomukonzya kuba mulongwe wa Jehova? (b) Ino inga mwatondezya buti kuti mulacizumina cipaizyo cacinunuzyo ca Jesu?\n19 Mbokunga lino mwaiya luyando lupati ndwaakatondezya Leza, mbuti mbomukonzya kuba mulongwe wakwe? Tacili cuuba-uba kuyanda muntu ngomutazyi. Lugwalo lwa Johane 17:3 lwaamba kuti tulakonzya kumuzyiba Jehova. Kwiinda mukucita boobo, luyando ndomujisi kulinguwe luyookomena, munooyanda kumukkomanisya ciindi coonse, alimwi muyooba balongwe bakwe. Aboobo amuzumanane kwiiya kujatikizya Jehova kwiinda mukwiiya Bbaibbele.—1 Johane 5:3.\n20 Amucizumine cipaizyo cacinunuzyo ca Jesu. Bbaibbele lyaamba kuti “ooyo uumusyoma Mwana ulaabuumi butamani.” (Johane 3:36) Ino kusyoma caamba nzi? Caamba kucita nzyaakatuyiisya Jesu. (Johane 13:15) Tatweelede kwaamba buyo amulomo kuti tulamusyoma Jesu. Kutegwa tucizumine cinunuzyo, tweelede kutondezya lusyomo mumilimo. Kulugwalo lwa Jakobo 2:26, tubala kuti: “Lusyomo lunyina milimo lulifwide.”\n21, 22. (a) Nkaambo nzi ncotweelede kujanika ku Ciibalusyo calufwu lwa Kristo mwaka amwaka? (b) Ncinzi ciyakubandikwa mu Zibalo 6 alimwi a 7?\n21 Amujanike ku Ciibalusyo calufwu lwa Kristo. Mangolezya katanafwa Jesu, wakatulailila kuti tweelede kucita ciibalusyo calufwu lwakwe. Tulacita oobo mwaka amwaka, alimwi ciitwa kuti Ciibalusyo naa “Mulalilo wa Mwami.” (1 Bakorinto 11:20; Matayo 26:26-28) Jesu uyanda kuti katuyeeya lyoonse kuti wakapa buumi bwakwe bulondokede kabuli cinunuzyo cesu. Wakaamba kuti: “Kamucita oobu lyoonse kutegwa kamundiyeeya.” (Amubale Luka 22:19.) Ciindi nomujanika ku Ciibalusyo, mutondezya kuti mulaciyeeya cinunuzyo alimwi muliluyeeyede luyando lupati ndwaakatutondezya Jehova alimwi a Jesu.—Amubone Bupanduluzi Buyungizyidwe 16.\n22 Cinunuzyo ncipego cipati kwiinda zipego zyoonse nzyotukonzya kupegwa. (2 Bakorinto 9:14, 15) Cipego eeci cibotu kapati ciyakugwasya alimwi amamiliyoni aabantu aabo bafwide. Zibalo 6 alimwi a 7 zibandika mbociyakukonzyeka eeci.\nKAAMBO KAMASIMPE 1: TOONSE TUYANDIKA CINUNUZYO\n‘Mwanaamuntu wakaboola kuti ape buumi bwakwe kutegwa bube cinunuzyo cakununuzya banji.’—Matayo 20:28\nNkaambo nzi ncotuyandika cinunuzyo?\nCiindi Adamu naatakamvwida Leza, wakasweekelwa buumi bulondokede, cilongwe cilibedelede a Jehova, alimwi abusena bubotu kapati mbwaakali kukkala bwamu Paradaiso.\nAkaambo kaceeco ncaakacita Adamu, swebo twakakona cibi alufwu.\nCinunuzyo ninzila njabelesya Jehova kunununa bantu kucibi alufwu.\nKAAMBO KAMASIMPE 2: JEHOVA WAKAPA CINUNUZYO\n“Leza wakatuma Mwanaakwe simuzyalwaalikke munyika ikutegwa tukonzye kuba abuumi kwiinda mulinguwe.”—1 Johane 4:9\nIno mbuti Jehova mbwaakapa cinunuzyo?\nIntembauzyo 49:7, 8\nTaakwe naba omwe akati kesu uukonzya kupa cinunuzyo cakununuzya buumi bulondokede mbwaakasweekelwa Adamu.\nJehova wakatuma Mwanaakwe ngwayandisya aanyika kuti azyikuzyalwe kali muntu uulondokede.\nBaroma 3:23, 24; Bahebrayo 9:24\nNaakabusyigwa Jesu, wakapiluka kujulu, ooko nkwaakapa muulo wabuumi bwakwe bulondokede kuli Jehova kacili cinunuzyo.\nKAAMBO KAMASIMPE 3: CINUNUZYO CITUPA BULANGIZI BWINI-BWINI\n“Uyoosindula misozi yoonse kumeso aabo, alimwi lufwu talukabi limbi.”—Ciyubunuzyo 21:4\nIno inga twagwasyigwa buti acinunuzyo?\n1 Johane 1:8, 9\nZibi zyesu zilakonzya kulekelelwa.\nBahebrayo 9:13, 14\nTulakonzya kuba amanjezyeezya mabotu kuli Leza.\nTujisi bulangizi bwakupona kukabe kutamani.\nCipego cacinunuzyo cipa bumboni bwakuti Jehova alimwi a Jesu balatuyanda ncobeni.\nKAAMBO KAMASIMPE 4: TWEELEDE KUCIZUMINA CINUNUZYO\n“Leza . . . wakapa Mwanaakwe simuzyalwaalikke, kutegwa muntu uuli woonse uumusyoma . . . abe abuumi butamani.”—Johane 3:16\nMbuti mbotukonzya kutondezya kuti tulalumba akaambo kacipego ncaakatupa Leza cacinunuzyo?\nTweelede kumuzyiba Jehova a Jesu, alimwi akubaiya nzyobacita.\nTweelede kujanika ku Ciibalusyo calufwu lwa Kristo mwaka amwaka.\nJohane 3:36; Jakobo 2:26\nTatweelede kwaamba buyo kuti tulamusyoma Jesu. Tweelede kucita eezyo nzyaakatuyiisya Jesu.\nZibalo Zigwasya Nomwiiya\nIcinunuzyo—Ncipego ca Leza Ciinda Zyoonse (Cibeela 1)\nIcinunuzyo—Ncipego ca Leza Ciinda Zyoonse (Cibeela 2)\nIno Leza Ujisi Makanze Nzi Kujatikizya Ndiswe?\nCIBALO 1 Ino Leza Nguni?\nCIBALO 2 Bbaibbele Ndibbuku Lyakazwa Kuli Leza\nCIBALO 3 Ino Leza Ujisi Makanze nzi Kujatikizya Bantu?\nCIBALO 4 Ino Jesu Kristo Nguni?\nCIBALO 5 Cinunuzyo Ncipego ca Leza Cipati Kwiinda Zyoonse\nCIBALO 6 Ino Muntu Afwa Uunka Kuli?\nCIBALO 7 Kuyooba Bubuke!\nCIBALO 8 Ino Bwami bwa Leza Ninzi?\nCIBALO 9 Sena Mamanino Aanyika Alaafwaafwi?\nCIBALO 10 Makani Aamasimpe Kujatikizya Bangelo\nCIBALO 11 Nkaambo Nzi Ncokuli Kupenga Kapati?\nCIBALO 12 Mbuti Mbomukonzya Kuba Mulongwe wa Leza?\nCIBALO 13 Amubulemeke Buumi\nCIBALO 14 Mulakonzya Kukkomana Mumukwasyi Wanu\nCIBALO 15 Nzila Iiluzi Yakukomba Leza\nCIBALO 16 Amusale Kukomba Leza\nCIBALO 17 Coolwe Ncotujisi Cakupaila\nCIBALO 18 Sena Ndeelede Kulyaaba Kuli Leza Akubbapatizyigwa?\nCIBALO 19 Amuzumanane Kuba Acilongwe Ciyumu a Jehova\nMabala Amusale naa muyanda kukkopa zyakamwaigwa Ncinzi Bbaibbele Ncolituyiisya?\nSena Mubili wa Jesu Wakali Wanyama naa Wamuuya Naakabusyigwa?


Matalikilo 26 IBBAIB63 - Lino kwakaba inzala munyika; - Bible Search\nMatalikilo 25 Matalikilo 27\nIzaka mbwaakakala-kala ku-Gerari\n1-Lino kwakaba inzala munyika; (nkukuti inzala imbi, iteensi intaanzi yamumazuba aa-Abrahamu), nkabela Izaka wakainka kuli-Abimeleki mwami waba-Filisti ku-Gerari. 2-Lino Jehova wakamubonekela, wati, Utainki ku-Egepita pe, kala munyika njindakwaambila. 3-Kala-kala munyika ino, nkabela njooba ayebo, njookupa coolwe, nkaambo webo alunyungu lwako njoomupa zisi ezi zyoonse, aboobo njoozuzikizya cikonke ncindakakonka kuli-Abrahamu uso. 4-Njoovuzya lunyungu lwako mbuli inyenyeezi zyakujulu, alimwi njoopa lunyungu lwako nyika ezi zyoonse, elyo mulunyungu lwako zisi zyoonse moziyoojana coolwe, 5-nkaambo kakuti Abrahamu wakaswiilila ijwi lyangu akubamba imbeta zyangu, milazyo yangu, indayo zyangu amulao wangu.\n6Lino Izaka wakakala ku-Gerari. 7-Nkabela bantu bakooko, nibakamubuzya makani aamukaakwe, wakati, Ngumucizi wangu. Wakayoowa kwaamba kuti, Ngumukazi wangu, nkaambo wakati, Ambweni bantu bakookuno balandijaya nkaambo ka-Rebeka, nkaambo kali aciwa cibotu. 8Lino nicakaba ciindi cilamfu, Abimeleki mwami waba-Filisti wakasondela mumpulungwizyo, nkabela wakabona Izaka ulasobana a-Rebeka mukaakwe. 9Mpoonya awo Abimeleki wakaita lzaka, waamba kuti, Ve! Ngumukazi wako. Waambilanzi kuti, Ngumucizi wangu? Izaka wakamuvwiila kuti, Ndakaamba kuti, Ambweni ndafwa nkaambo kakwe. 10-Lino Abimeleki wakaamba kuti, Ma! Ncinzi ncowakatucitila? Ambweni umwi wabantu bangu kaba lala amukaako, aboobo wali kunootuletela mulandu. 11-Mpawo Abimeleki wakalailila bantu boonse kuti, Kufumbwa muntu uuguma mwaalumi oyo amwanakazi wakwe, ncobeni ulafwa.\n12-Lino Izaka wakalima munyika eyo nkabela mumwaka oyo nguwonya wakatebula camwanda, Jehova wakamupa coolwe, 13-aboobo muntu wakaba mupati, Wakali kuya bukomena lyoonse, mane lumwi wakaba mulemu loko. 14-Kajisi imbono zinji, imbelele aŋombe, abasimilimo banji, aboobo ba-Filisti bakamufwida ibbivwe. 15-(Lino zikala zyoonse balanda bawisi nzibakasya mumazuba aa-Abrahamu wisi, ba-Filisti bakazisinka akuzivwikila.) 16-Nkabela Abimeleki wakaambila Izaka kuti, Atupambu-kane ayebo, nkaambo uli singuzu loko kwiinda ndiswe.\n17Mpawo Izaka wakalonga kuzwa nkuko, waakuyaka zilao mukuti lya-Gerari akukala mpoonya awo, 18-Nkabela Izaka wakafumbulula zikala zyamaanzi nzibakataangwine kusya mumazuba aa-Abrahamu wisi, nkaambo ba-Filisri bakalizisinkide musule lyalufu lwa-Abrahamu. Nkabela wakazipa mazina ayo ngaonya ngaakazipede wisi. 19Pele balanda ba-Izaka, niba-kafumba mudonga akujana kasensa kamaanzi aacomoka, 20-basikweembela baku-Gerari bakakazyanya abasikweembela ba-Izaka, bati, Maanzi ngeesu. Lino cikala eco wakacuulika izina lya-Eseki (Inkondo), nkaambo bakali kukazyanya awe. 21Elyo bakasya cikala acimwi. Acalo bakali kucilwanina, nkabela wakacuulika izina lya-Sitina. 22-Kuzwa oko wakalonga, waakusya cikala acimwi, Lino eco, teebakali kucilwanina pe, Nkaambo kako wakacuulika izina lya-Rehoboti, nkaambo wakati, Lino Jehova watupa busena kuti tuvule munyika.\n23Kuzwa oko wakainka ku-Beereseba. 24-Lino Jehova wakamubonekela masiku ayo ngaonya, wati, Ndime Leza wa-Abrahamu uso. Utayoowi, nkaambo ndi ayebo. Njookupa coolwe akuvuzya lunyungu lwako nkaambo kamulanda wangu Abrahamu. 25-Elyo wakayaka cipaililo nkukonya oko, wakomba izina lya-Jehova, wayaka cilao cakwe nkukonya. Akwalo balanda ba-Izaka bakasya cikala.\nIzaka mbwaakatangana cizuminano a-Abimelehi\n26-Mpoonya awo kwakamuswaya Abimeleki kuzwa ku-Gerari; wakeza a-Ahuzati mweenzinyina a-Fikolo silutwe wampi yakwe. 27-Lino Izaka wakababuzya kuti, Ino nkaambonzi mweza kulindime? Sa tamundisulide akunditanda kuzwa kulindinywe? 28-Bakavuwa kuti, Ncobeni twabonesya kuti Jehova uli ayebo, Lino twaamba kuti, Kube kukonka akati kesu, swebo ayebo, Atutangane ayebo cizuminano. 29-Kosyomezya kuti tokooyootucitila bubi, mbubonya mbuli iswe mbututana kukubisizya, nkaambo twakucitila bubotu bulike, alimwi twakaanzaana ayebo caluumuno. Sunu wajana coolwe kuli-Jehova. 30-Mpawo wakabacitila ipobwe. Bakaiya, banywa. 31-Nibwakaca, bakafuma, bakonkezyanya. Bamane kucita obo, bakalayana a-Izaka, bainka kulimbabo caluumuno. 32Lino mubuzuba obo mbubonya balanda ba-Izaka bakeza kulinguwe kuzoomulwiida makani aacikala ncibakaside. Bakati, Twajana maanzi. 33-Lino wakacuulika izina lya-Siba. Nciceeco izina lyamunzi ncuuambilwa kuti ngu-Beereseba, mbucaambwa asunu.\n34-Lino Esau naakajisi myaka iili makumi one, wakakwata Juditi mwana musimbi wa-Beeri mu-Hiti, a-Basemati mwana musimbi wa-Eloni mu-Hiti. 35-Aba bakakataazya myoyo ya-Izaka a-Rebeka.